2004R2216 — DA — 01.02.2008 — 002.001

Dette dokument er et dokumentationsredskab, og institutionerne påtager sig intet ansvar herfor

►B KOMMISSIONENS FORORDNING (EF) Nr. 2216/2004 af 21. december 2004 om et standardiseret og sikkert registersystem i medfør af Europa-Parlamentets og Rådets direktiv 2003/87/EF og Europa-Parlamentets og Rådets beslutning 280/2004/EF (EØS-relevant tekst) (EFT L 386, 29.12.2004, p.1)

Ændret ved:









▼B

KOMMISSIONENS FORORDNING (EF) Nr. 2216/2004

af 21. december 2004

om et standardiseret og sikkert registersystem i medfør af Europa-Parlamentets og Rådets direktiv 2003/87/EF og Europa-Parlamentets og Rådets beslutning 280/2004/EF

(EØS-relevant tekst)

INDHOLDSFORTEGNELSE Kapitel I Emne og definitioner Kapitel II Registre og transaktionsjournaler Kapitel III Registrenes indhold Afsnit 1 Rapportering og fortrolighed Afsnit 2 Konti Afsnit 3 Partskonti Afsnit 4 Driftslederkonti Afsnit 5 Personkonti Afsnit 6 Tabeler Afsnit 7 Koder og identifikatorer Kapitel IV Kontrol og processer Afsnit 1 Spærring af konti Afsnit 2 Automatisk kontrol og dataafstemningsprocessen Afsnit 3 Gennemførelse og afslutning af processer Kapitel V Transaktioner Afdeling 1 Tildeling og udstedelse af kvoter for perioden 2005-2007 Afdeling 2 Tildeling og udstedelse af kvoter for perioden 2008-2012 og hver efterfølgende femårsperiode Afdeling 3 Overførsler og deltagelsesbetingelser Afdeling 4 Verificerede emissioner Afdeling 5 Returnering af kvoter Afdeling 6 Annullering og tilbagetrækning Afdeling 7 Annullering og erstatning Afdeling 8 Frivillig annullering og tilbagetrækning Kapitel Va Drift af registre i medlemsstater, der ikke har aau'er Kapitel VI Sikkerhedsstandarder, autentificering og adgangsret Kapitel VII Oplysningernes tilgængelighed og pålidelighed Kapitel VIII Registeroplysninger og gebyrer Kapitel IX Afsluttende bestemmelser Bilag I Bilag II Bilag III Bilag IV Bilag V Bilag VI Tabel VI-1: Enhedsidentifikationskode Tabel VI-2: Gyldige kombinationer af de oprindelige enhedstyper og supplerende enhedstyper Tabel VI-3: Kontoidentifikationskode Tabel VI-4: Tilladelsesidentifikationskode Tabel VI-5: Kontohaveridentifikationskode Tabel VI-6: Anlægsidentifikationskode Tabel VI-7: Korrelationsidentifikationskode Bilag VII Bilag VIII Tabel VIII-1: Diagram over meddelelsessekvensen for processer, der vedrører en konto eller verificerede emissioner Tabel VIII-2: Statusdiagram for processer, der vedrører en konto eller verificerede emissioner Tabel VIII-3: Komponenter og funktioner i processer, der vedrører en konto eller verificerede emissioner Tabel VIII-4: Komponenten MgmtOfAccountWS Tabel VIII-5: Funktionen MgmtOfAccountWS.CreateAccount() Tabel VIII-6: Funktionen MgmtOfAccountWS.UpdateAccount() Tabel VIII-7: Funktionen MgmtOfAccountWS.CloseAccount() Tabel VIII-8: Funktionen MgmtOfAccountWS.UpdateVerifiedEmissions() Tabel VIII-9: Funktionen MgmtOfAccountWS.ReceiveAccountOperationOutcome() Tabel VIII-10: Komponenten AccountManagement Tabel VIII-11: Funktionen ManagementOfAccount.ValidateAccountCreation() Tabel VIII-12: Funktionen ManagementOfAccount.CreateAccount() Tabel VIII-13: Funktionen AccountManagement.ValidateAccountUpdate() Tabel VIII-14: Funktionen ManagementOfAccount.UpdateAccount() Tabel VIII-15: Funktionen ManagementOfAccount.ValidateAccountClosure() Tabel VIII-16: Funktionen ManagementOfAccount.CloseAccount() Tabel VIII-17: Funktionen ManagementOfAccount.ValidateVerifiedEmissionsUpdate() Tabel VIII-18: Funktionen ManagementOfAccount.UpdateVerifiedEmissions() Tabel VIII-19: Andet trin i kontrollen Bilag IX Tabel IX-1: Tredje kontroltrin Bilag X Tabel X-1: Andet trin i kontrollen Bilag XI Bilag XIa Tabel XIa-1: Komponenter og funktioner for processer, der vedrører automatiske ændringer af den nationale tildelingstabel Tabel XIa-2: NAPTableManagementWS komponent Tabel XIa-3: Funktionen NAPTableManagementWS.AddNEInstallationtoNAP() Tabel XIa-4: Funktionen NAPTableManagementWS.IncreaseAllocationtoNEInstallationinNAPIncreaseallocationtoNEInstallationinNAP() Tabel XIa-5: Funktionen NAPTableManagementWS RemoveNAPallocationofclosingInstallation() Tabel XIa-6: Funktionen NAPTableManagementWS receiveNapManagementOutcome () Tabel XIa-7: Processer vedrørende ændringer i den nationale tildelingstabel Bilag XII Tabel XII-1: Svarkoder fra Fællesskabets uafhængige transaktionsjournal Bilag XIII Bilag XIV Bilag XV Bilag XVI







KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet ( 1 ), og om ændring af Rådets direktiv 96/61/EF, særlig artikel 19, stk. 3, under henvisning til Europa-Parlamentets og Rådets beslutning nr. 280/2004/EF af 11. februar 2004 om en mekanisme til overvågning af emissioner af drivhusgasser i Fællesskabet og til gennemførelse af Kyoto-protokollen ( 2 ), særlig artikel 6, stk. 1, første afsnit, andet punktum, og ud fra følgende betragtninger: (1) Der er brug for et integreret fællesskabsregistersystem bestående af Fællesskabets og medlemsstaternes registre, oprettet i medfør af artikel 6 i beslutning 280/2004/EF, som inkorporerer de registre, der er oprettet i medfør af artikel 19 i direktiv 2003/87/EF, og Fællesskabets uafhængige transaktionsjournal, oprettet i medfør af samme direktivs artikel 20, for at sikre, at der ikke forekommer uregelmæssigheder i forbindelse med udstedelse, overførsel og annullering af kvoter, og at transaktionerne er i overensstemmelse med de forpligtelser, der følger af De Forenede Nationers rammekonvention om klimaændringer (UNFCCC — »klimakonventionen«) og Kyoto-protokollen. (2) Der bør regelmæssigt offentliggøres relevante rapporter til sikring af, at offentligheden, med forbehold af visse fortrolighedshensyn, har adgang til de oplysninger, der indeholdes i det integrerede registersystem, jf. direktiv 2003/4/EF af 28. januar 2003 om offentlig adgang til miljøoplysninger ( 3 ) og UNFCCC-partskonferencens beslutning 19/CP.7. (3) Fællesskabets retsforskrifter om beskyttelse af fysiske personer i forbindelse med behandling af personoplysninger og om fri udveksling af sådanne oplysninger, særlig direktiv 95/46/EF om beskyttelse af fysiske personer i forbindelse med behandling af personoplysninger og om fri udveksling af sådanne oplysninger ( 4 ), direktiv 2002/58/EF om behandling af personoplysninger og beskyttelse af privatlivets fred i den elektroniske kommunikationssektor ( 5 ) og forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger ( 6 ), bør overholdes, når de gælder for oplysninger, der opbevares og behandles i medfør af nærværende forordning. (4) Hvert enkelt register bør, for hver forpligtelsesperiode, indeholde en partskonto, en tilbagetrækningskonto og de annullerings- og erstatningskonti, jf. UNFCCC-partskonferencens beslutning 19/CP.7; og registre oprettet i medfør af artikel 19 i direktiv 2003/87/EF bør hver indeholde beholdningskonti for driftsledere og andre personer med henblik på opfyldelse af direktivets krav. Disse konti bør oprettes efter standardiserede procedurer af hensyn til registersystemets integritet og til sikring af, at offentligheden har adgang til oplysninger i systemet. (5) Ifølge artikel 6 i beslutning 280/2004/EF skal Fællesskabet og dets medlemsstater ved oprettelsen og driften af registre og af Fællesskabets uafhængige transaktionsjournal anvende de funktionelle og tekniske specifikationer for dataudvekslingsstandarder for registersystemer under Kyoto-protokollen, der er udarbejdet i medfør af UNFCCC-partskonferencens beslutning 19/CP.7. Ved at anvende og videreudvikle disse specifikationer for det integrerede fællesskabsregistersystem kan de registre, der oprettes efter artikel 19 i direktiv 2003/87/EF, inkorporeres i dem, der oprettes efter artikel 6 i beslutning 280/2004/EF. (6) For at sikre, at der ikke forekommer uregelmæssigheder, føres der gennem Fællesskabets uafhængige transaktionsjournal automatisk kontrol med alle processer i fællesskabsregistersystemet, der vedrører kvoter, verificerede emissioner, konti og Kyoto-enheder, og gennem klimakonventionens uafhængige transaktionsjournal føres der automatisk kontrol med processer, der vedrører Kyoto-enheder. Falder kontrollen negativt ud, bringes den pågældende proces til ophør med henblik på at sikre, at fællesskabsregistersystemet opfylder kravene i direktiv 2003/87/EF og krav opstillet i medfør af klimakonventionen og Kyoto-protokollen. (7) Alle transaktioner i fællesskabsregistersystemet bør gennemføres efter standardiserede procedurer og om nødvendigt efter en harmoniseret tidsplan for at sikre overensstemmelse med kravene i direktiv 2003/87/EF og krav opstillet i medfør af klimakonventionen og Kyoto-protokollen og for at bevare fællesskabsregistersystemets integritet. (8) Af hensyn til beskyttelsen af oplysningerne i det integrerede fællesskabsregistersystem bør der anvendes minimumssikkerhedsstandarder og harmoniserede krav til autentificering og adgangsret. (9) Den centrale administrator og de enkelte registeradministratorer bør påse, at der forekommer færrest muligt afbrydelser i driften af det integrerede fællesskabsregistersystem; derfor bør de træffe alle rimelige foranstaltninger for at sikre, at registrene og Fællesskabets uafhængige transaktionsjournal står til rådighed, og at der benyttes robuste system og procedurer til beskyttelse af samtlige oplysninger. (10) Registeroplysninger vedrørende samtlige processer, driftsledere og personer i fællesskabsregistersystemet bør opbevares i overensstemmelse med de datalogging-standarder, der er opstillet i de funktionelle og tekniske specifikationer for dataudvekslingsstandarder for registersystemer under Kyoto-protokollen, udarbejdet i medfør af UNFCCC-partskonferencens beslutning 19/CP.7. (11) Fællesskabsregistersystemets integritet bør bl.a. sikres ved, at der indføres et gennemsigtigt gebyrsystem og forbud mod at afkræve kontohavere betaling for bestemte transaktioner i systemet. (12) Foranstaltningerne i denne forordning er i overensstemmelse med udtalelse fra det udvalg, der er omhandlet i artikel 23, stk. 1, i direktiv 2003/87/EF og i artikel 9, stk. 2, i beslutning 280/2004/EF — ud fra følgende betragtninger: UDSTEDT FØLGENDE FORORDNING:







KAPITEL I

EMNE OG DEFINITIONER

Artikel 1

Emne

Denne forordning fastlægger generelle bestemmelser, funktionelle og tekniske specifikationer og krav til drift og vedligeholdelse for det standardiserede og sikrede registersystem, der består dels af registre — i form af standardiserede elektroniske databaser med fælles dataelementer — dels af Fællesskabets uafhængige transaktionsjournal. Med forordningen skabes der også et effektivt kommunikationssystem mellem Fællesskabets uafhængige transaktionsjournal og klimakonventionens uafhængige transaktionsjournal.

Artikel 2

Definitioner

I denne forordning finder definitionerne i artikel 3 i direktiv 2003/87/EF anvendelse. Desuden forstås ved:

a) »perioden 2005-2007«: tidsrummet fra den 1. januar 2005 til den 31. december 2007, jf. artikel 11, stk. 1, i direktiv 2003/87/EF

b) »perioden 2008-2012 og efterfølgende femårsperioder«: tidsrummet fra den 1. januar 2008 til den 31. december 2012 og derpå følgende femårsperioder, jf. artikel 11, stk. 2, i direktiv 2003/87/EF

c) »kontohaver«: person, der har en konto i registersystemet

d) »tildelt mængde«: mængde drivhusgasemissioner i tons kuldioxidækvivalent beregnet i overensstemmelse med de i medfør af artikel 7 i beslutning 280/2004/EF fastsatte emissionsniveauer

▼M1

e) »tildelt enhed« (assigned amount unit — AAU): enhed udstedt i medfør af artikel 7, stk. 3, i beslutning 280/2004/EF eller af en part i Kyoto-protokollen

▼B

f) »bemyndiget repræsentant«: fysisk person, der har fuldmagt til at repræsentere den centrale administrator, en kontohaver eller en verifikator, jf. artikel 23

g) »CDM-register«: registret for mekanismen for bæredygtig udvikling (clean development mechanism — CDM), som oprettes og føres af bestyrelsen for mekanismen for bæredygtig udvikling, jf. Kyoto-protokollens artikel 12 og beslutninger vedtaget i medfør af klimakonventionen eller Kyoto-protokollen

h) »Central administrator«: person udpeget af Kommissionen i medfør af artikel 20 i direktiv 2003/87/EF til at føre Fællesskabets uafhængige transaktionsjournal

i) »Fællesskabets uafhængige transaktionsjournal«: uafhængig transaktionsjournal (transaction log), som oprettes og føres i overensstemmelse med artikel 5, jf. artikel 20, stk. 1, i direktiv 2003/87/EF, til bogføring af udstedelse, overførsel og annullering af kvoter

j) »kompetent myndighed«: den eller de myndigheder, der udpeges af en medlemsstat, jf. artikel 18 i direktiv 2003/87/EF

k) »afvigelse«: uregelmæssighed, der påvises gennem Fællesskabets uafhængige transaktionsjournal eller klimakonventionens uafhængige transaktionsjournal, og som består i, at den foreslåede proces ikke opfylder kravene i direktiv 2003/87/EF som nærmere præciseret i nærværende forordning og de i medfør af klimakonventionen eller Kyoto-protokollen fastsatte krav

l) »force majeure-kvote«: kvote, der udstedes i tilfælde af force majeure, jf. artikel 29 i direktiv 2003/87/EF

m) »uoverensstemmelse«: uregelmæssighed, der påvises gennem Fællesskabets uafhængige transaktionsjournal eller klimakonventionens uafhængige transaktionsjournal, og som består i, at oplysninger om kvoter, konti eller Kyoto-enheder, der udleveres fra et register som led i den regelmæssige afstemningsproces, adskiller sig fra oplysningerne i den ene eller begge de uafhængige transaktionsjournaler

n) »Kyoto-enhed«: een AAU (Assigned Amount Unit — tildelt enhed), RMU (removal unit — optagsenhed), ERU (Emission Reduction Unit — emissionsreduktionsenhed) eller CER (Certified Emission Reduction - godkendt emissionsreduktion)

o) »proces«: en af de i artikel 32 nævnte processer

p) »register«: register, der er oprettet og føres i medfør af artikel 6 i beslutning 280/2004/EF, og som inkorporerer et i medfør af artikel 19 i direktiv 2003/87/EF oprettet register. ►M1 Særlige bestemmelser er gældende for de registre, der er nævnt i artikel 63a ◄

q) »registeradministrator«: kompetent myndighed eller person(er), der udpeges af medlemsstaten eller af Kommissionen, og som fører et register i overensstemmelse med kravene i direktiv 2003/87/EF, beslutning 280/2004/EF og nærværende forordning

r) »optagsenhed« (removal unit — RMU): enhed udstedt i medfør af Kyoto-protokollens artikel 3

s) »midlertidig CER« (tCER): CER (Certified Emission Reduction — godkendt emissionsreduktion), der udstedes for en CDM-projektaktivitet bestående i nyplantning eller genplantning af skov, og som, med forbehold af beslutninger truffet i medfør af klimakonventionen eller Kyoto-protokollen, udløber ved udgangen af den forpligtelsesperiode, der følger efter den forpligtelsesperiode, den er udstedt i

t) »langfristet CER« (lCER): CER, der udstedes for en CDM-projektaktivitet bestående i nyplantning eller genplantning af skov, og som, med forbehold af beslutninger truffet i medfør af klimakonventionen eller Kyoto-protokollen, udløber ved udgangen af den krediteringsperiode for den pågældende CDM-projektaktivitet, som den er udstedt for

u) »tredjelandsregister«: register, der er oprettet og føres af et land i Kyoto-protokollens bilag B, som har ratificeret Kyoto-protokollen, og som ikke er en medlemsstat

v) »transaktion«: udstedelse, overførsel, erhvervelse, returnering, annullering og erstatning af kvoter og udstedelse, overførsel, erhvervelse, annullering og tilbagetrækning af ERU’er, CER’er, AAU’er og RMU’er samt fremførsel af ERU’er, CER’er og AAU’er

w) »klimakonventionens uafhængige transaktionsjournal«: uafhængig transaktionsjournal, der er oprettet og føres af sekretariatet for De Forenede Nationers rammekonvention om klimaændringer (UNFCCC)

x) »verifikator«: kompetent, uafhængigt og akkrediteret verifikationsorgan, der er ansvarligt for at gennemføre og afrapportere verifikationsprocessen i overensstemmelse med de detaljerede krav, som medlemsstaten har opstillet i medfør af bilag V i direktiv 2003/87/EF

y) »år«: et kalenderår på grundlag af Greenwich Mean Time.







KAPITEL II

REGISTRE OG TRANSAKTIONSJOURNALER

Artikel 3

Registre

1. Hver medlemsstat og Kommissionen opretter senest dagen efter denne forordnings ikrafttræden et register i form af en standardiseret elektronisk database.

2. Hvert register indeholder hardware og software som beskrevet i bilag I, er tilgængeligt via internettet og opfylder de i denne forordning fastsatte funktionelle og tekniske specifikationer.

3. Senest dagen efter denne forordnings ikrafttræden skal hvert register på korrekt vis kunne gennemføre alle processerne vedrørende verificerede emissioner og konti som beskrevet i bilag VIII, afstemningsprocessen som beskrevet i bilag X og alle de administrative processer som beskrevet i bilag XI.

Senest dagen efter denne forordnings ikrafttræden skal hvert register på korrekt vis kunne gennemføre alle processerne vedrørende kvoter og Kyoto-enheder som beskrevet i bilag IX, dog ikke processer af type 04-00, 06-00, 07-00 og 08-00.

Senest den 31. marts 2005 skal hvert register på korrekt vis kunne gennemføre processer af type 04-00, 06-00, 07-00 og 08-00 vedrørende kvoter og Kyoto-enheder, jf. bilag IX.

▼M1

Senest den 1. februar 2008 skal hvert register på korrekt vis kunne gennemføre alle processer vedrørende automatiske ændringer af den nationale tildelingstabel som beskrevet i bilag XIa.

▼B

Artikel 4

Konsoliderede registre

Medlemsstaterne eller Kommissionen kan oprette og føre deres registre i fællesskab med en eller flere andre medlemsstater eller med Fællesskabet, forudsat at registrene forbliver særskilte.

Artikel 5

Fællesskabets uafhængige transaktionsjournal

1. Kommissionen opretter Fællesskabets uafhængige transaktionsjournal i form af en standardiseret elektronisk database senest dagen efter denne forordnings ikrafttræden.

2. Fællesskabets uafhængige transaktionsjournal indeholder hardware og software som beskrevet i bilag I, er tilgængelig via internettet og opfylder de i denne forordning fastsatte funktionelle og tekniske specifikationer.

3. Den centrale administrator, udpeget i medfør af artikel 20 i direktiv 2003/87/EF, fører Fællesskabets uafhængige transaktionsjournal i overensstemmelse med bestemmelserne i denne forordning.

▼M1

4. Den centrale administrator stiller de administrative processer nævnt i bilag XI til rådighed af hensyn til registersystemets dataintegritet samt processer vedrørende automatiske ændringer af den nationale tildelingstabel nævnt i bilag XIa for at sikre, at de nationale tildelingstabeller afspejler antallet af de kvoter, der udstedes og tildeles til anlæg.

5. Den centrale administrator udfører kun processer vedrørende kvoter, verificerede emissioner, automatiske ændringer af den nationale tildelingstabel, konti eller Kyoto-enheder, hvis dette er nødvendigt for udførelsen af hans opgaver som central administrator.

▼B

6. Senest dagen efter denne forordnings ikrafttræden skal Fællesskabets uafhængige transaktionsjournal på korrekt vis kunne gennemføre alle processerne vedrørende kvoter, verificerede emissioner, konti og Kyoto-enheder nævnt i bilag VIII og bilag IX.

Senest dagen efter denne forordnings ikrafttræden skal Fællesskabets uafhængige transaktionsjournal på korrekt vis kunne gennemføre afstemningsprocessen nævnt i bilag X og de administrative processer nævnt i bilag XI.

▼M1

Senest den 1. februar 2008 skal Fællesskabets uafhængige transaktionsjournal på korrekt vis kunne gennemføre alle processer vedrørende automatiske ændringer af den nationale tildelingstabel som beskrevet i bilag XIa.

▼B

Artikel 6

Kommunikationsforbindelse mellem registrene og Fællesskabets uafhængige transaktionsjournal

1. Der oprettes senest den 31. december 2004 en kommunikationsforbindelse mellem hvert enkelt register og Fællesskabets uafhængige transaktionsjournal.

Den centrale administrator aktiverer kommunikationsforbindelsen, når testprocedurerne i bilag XIII og initialiseringsprocedurerne i bilag XIV er gennemført med godt resultat, og underretter den relevante registeradministrator herom.

▼M1

2. Fra den 1. februar 2008 og indtil den i artikel 7 omhandlede kommunikationsforbindelse er oprettet, gennemføres alle processer vedrørende kvoter, verificerede emissioner, automatiske ændringer af den nationale tildelingstabel og konti ved udveksling af data via Fællesskabets uafhængige transaktionsjournal.

▼B

3. Kommissionen kan give den centrale administrator anvisning om midlertidigt at afbryde en af et register igangsat proces som omhandlet i bilag VIII og IX, hvis processen ikke gennemføres i overensstemmelse med artikel 32 til 37.

Kommissionen kan give den centrale administrator anvisning om midlertidigt at afbryde kommunikationsforbindelsen mellem et register og Fællesskabets uafhængige transaktionsjournal eller afbryde en eller nogle af de i bilag VIII og IX omhandlede processer, hvis registret ikke føres i overensstemmelse med denne forordning.

▼M1

Artikel 7

Kommunikationsforbindelse mellem de uafhængige transaktionsjournaler

1. En kommunikationsforbindelse mellem Fællesskabets uafhængige transaktionsjournal og klimakonventionens uafhængige transaktionsjournal anses for oprettet, når disse systemer er indbyrdes forbundet ved en beslutning taget af den centrale administrator i samråd med Udvalget for Klimaændringer. Den centrale administrator opretter og fører denne forbindelse, når

a) alle registre har gennemført klimakonventionens initialiseringsprocedurer, og

b) Fællesskabets uafhængige transaktionsjournal og klimakonventionens uafhængige transaktionsjournal kan levere den fornødne funktionalitet og opkoble sig til hinanden.

2. Hvis betingelserne i stk. 1 ikke er opfyldt, kan Kommissionen, hvis et flertal i Udvalget for Klimaændringer stemmer herfor, give den centrale administrator anvisning om at oprette og føre en sådan forbindelse.

3. Efter oprettelsen af forbindelsen nævnt under stk. 1 gennemføres alle processer vedrørende kvoter, konti, verificerede emissioner, automatiske ændringer af den nationale tildelingstabel og Kyoto-enheder ved udveksling af data via klimakonventionens uafhængige transaktionsjournal til Fællesskabets uafhængige transaktionsjournal.

4. Kommissionen evaluerer og aflægger rapport til Udvalget for Klimaændringer om alternative muligheder for forbindelser af registrene, klimakonventionens uafhængige transaktionsjournal og Fællesskabets uafhængige transaktionsjournal, der er forskellige fra den i stk. 3 nævnte forbindelse. Særligt bør det overvejes, om alle processer vedrørende kvoter og Kyoto-enheder skal gennemføres ved udveksling af data via Fællesskabets uafhængige transaktionsjournal til klimakonventionens uafhængige transaktionsjournal og alle processer vedrørende verificerede emissioner, konti og automatiske ændringer af den nationale tildelingstabel skal gennemføres ved udveksling af data via Fællesskabets uafhængige transaktionsjournal.

5. Hver medlemsstat fremsender administratoren for klimakonventionens uafhængige transaktionsjournal og den centrale administrator den dokumentation, der er nødvendig for at initialisere hvert enkelt register med klimakonventionens uafhængige transaktionsjournal, og senest den 1. september 2007 skal hvert register være teknisk forberedt til, at initialiseringsprocessen kan påbegyndes i overensstemmelse med de funktionelle og tekniske specifikationer for dataudvekslingsstandarder for registersystemer under Kyoto-protokollen, der er udarbejdet i medfør af UNFCCC-partskonferencens beslutning 24/CP.8.

6. Hvor det er muligt, skal de i stk. 1 og 2 nævnte beslutninger vedtages senest tre måneder, før de gennemføres.

▼B

Artikel 8

Registeradministratorer

1. Medlemsstaterne og Kommissionen udpeger hver en registeradministrator, som skal føre deres respektive registre i overensstemmelse med denne forordning.

Medlemsstaterne og Kommissionen sikrer, at der ikke er nogen interessekonflikt mellem registeradministratoren og kontohaverne eller mellem registeradministratoren og den centrale administrator.

2. Hver medlemsstat meddeler hver senest den 1. september 2004 Kommissionen identiteten og kontaktoplysninger på registeradministratoren for deres register i overensstemmelse med initialiseringsprocedurerne i bilag XIV.

3. Medlemsstaterne og Kommissionen bevarer i sidste ende ansvaret for og myndigheden til at føre deres registre.

4. Kommissionen samordner gennemførelsen af bestemmelserne i denne forordning med medlemsstaternes registeradministratorer og den centrale administrator.







KAPITEL III

REGISTRENES INDHOLD







AFSNIT 1

Rapportering og fortrolighed

Artikel 9

Rapportering

1. Hver registeradministrator stiller på gennemsigtig og organiseret vis oplysningerne i bilag XVI til rådighed på deres registerwebsted, med den hyppighed og for de modtagere, der er anført i bilag XVI. Registeradministratorerne frigiver ikke andre oplysninger fra registret.

2. Den centrale administrator stiller på gennemsigtig og organiseret vis oplysningerne i bilag XVI til rådighed på webstedet for Fællesskabets uafhængige transaktionsjournal, med den hyppighed og for de modtagere, der er anført i bilag XVI. Den centrale administrator frigiver ikke andre oplysninger fra Fællesskabets uafhængige transaktionsjournal.

3. Hvert websted giver modtagerne af de i bilag XVI nævnte rapporter adgang til at søge i rapporterne ved hjælp af søgefunktioner.

4. Registeradministratoren er ansvarlig for nøjagtigheden af oplysninger, der stammer fra hans register, og som stilles til rådighed på webstedet for Fællesskabets uafhængige transaktionsjournal.

5. Hverken Fællesskabets uafhængige transaktionsjournal eller registrene kan afkræve kontohavere oplysninger om prisen på kvoter eller Kyoto-enheder.

Artikel 10

Fortrolighed

1. Alle oplysninger i registrene og i Fællesskabets uafhængige transaktionsjournal, herunder om beholdningen på alle konti og om alle gennemførte transaktioner, betragtes som fortrolige, dog ikke med henblik på gennemførelsen af bestemmelserne i denne forordning, i direktiv 2003/87/EF eller national lovgivning.

2. Oplysninger i registrene må ikke anvendes uden forudgående samtykke fra den berørte kontohaver, medmindre formålet hermed er at føre de pågældende registre i overensstemmelse med denne forordning.

▼M1

3. Kompetente myndigheder og registeradministratorer gennemfører kun processer vedrørende kvoter, verificerede emissioner, automatiske ændringer af den nationale tildelingstabel, konti og Kyoto-enheder, hvis dette er nødvendigt for udførelsen af deres opgaver som kompetent myndighed eller registeradministrator.

▼B







AFSNIT 2

Konti

Artikel 11

Konti

1. Fra den 1. januar 2005 indeholder hvert register mindst én partskonto oprettet i overensstemmelse med artikel 12.

2. Fra den 1. januar 2005 indeholder hvert af medlemsstatsregistrene én driftslederkonto for hvert anlæg, oprettet i overensstemmelse med artikel 15, og mindst én personkonto for hver person, oprettet i overensstemmelse med artikel 19.

3. Fra den 1. januar 2005 indeholder hvert register én tilbagetrækningskonto og én annulleringskonto for perioden 2005-2007 samt én annulleringskonto for perioden 2008-2012, oprettet i overensstemmelse med artikel 12.

4. Fra den 1. januar 2008 og fra den 1. januar i det første år af hver efterfølgende femårsperiode indeholder hvert register én tilbagetrækningskonto og de annullerings- og erstatningskonti, der kræves ifølge beslutninger vedtaget i medfør af klimakonventionen eller Kyoto-protokollen for perioden 2008-2012 og for hver efterfølgende femårsperiode; disse konti oprettes i overensstemmelse med artikel 12.

5. Medmindre andet er fastsat, skal der kunne stå kvoter og Kyoto-enheder på alle konti.







AFSNIT 3

Partskonti

Artikel 12

Oprettelse af partskonti

1. Medlemsstaterne kompetente organer og Kommissionen forelægger deres respektive registeradministratorer en ansøgning om oprettelse i deres registre af de konti, der er nævnt i artikel 11, stk. 1, 3 og 4.

Ansøgeren giver registeradministratoren de oplysninger, som denne med rimelighed har behov for. Disse oplysninger omfatter oplysningerne i bilag IV.

2. Senest 10 dage efter modtagelsen af en ansøgning ifølge stk. 1 eller efter aktivering af kommunikationsforbindelsen mellem registret og Fællesskabets uafhængige transaktionsjournal, hvis dette er senere, opretter registeradministratoren kontoen i registret efter processen for kontooprettelse i bilag VIII.

3. Ændres de oplysninger, ansøgeren har meddelt registeradministratoren i medfør af stk. 1, underretter ansøgeren inden 10 dage registeradministratoren herom. Senest 10 dage efter modtagelsen af en sådan underretning ajourfører registeradministratoren de pågældende oplysninger efter processen for kontoajourføring i bilag VIII.

4. Registeradministratoren kan forlange, at ansøgeren indvilliger i at opfylde rimelige betingelser på de i bilag V nævnte områder.

Artikel 13

Lukning af partskonti

Senest 10 dage efter modtagelsen af en ansøgning fra det kompetente organ i en medlemsstat eller fra Kommissionen om lukning af en partskonto lukker registeradministratoren kontoen efter processen for kontolukning i bilag VIII.

Artikel 14

Underretning

Registeradministratoren underretter straks kontohaveren om oprettelse eller ajourføring af vedkommendes partskonti eller om lukning af vedkommendes partskonti.







AFSNIT 4

Driftslederkonti

Artikel 15

Oprettelse af driftslederkonti

▼M1

1. Senest 14 dage efter ikrafttrædelsen af en drivhusgasemissionstilladelse udstedt til driftslederen for et anlæg, der ikke før har været omfattet af en sådan tilladelse, eller efter aktiveringen af kommunikationsforbindelsen mellem registret og Fællesskabets uafhængige transaktionsjournal, hvis dette er senere, giver den kompetente myndighed, eller, hvis den kompetente myndighed forlanger det, driftslederen, registeradministratoren for medlemsstatens register de i bilag III anførte oplysninger.

▼B

2. Senest 10 dage efter modtagelsen af oplysningerne, jf. stk. 1, eller efter aktiveringen af kommunikationsforbindelsen mellem registret og Fællesskabets uafhængige transaktionsjournal, hvis dette er senere, opretter registeradministratoren en driftslederkonto, jf. artikel 11. stk. 2, for hvert anlæg i registret efter processen for kontooprettelse i bilag VIII.

3. Den kompetente myndighed eller, hvis den kompetente myndighed forlanger det, driftslederen underretter inden 10 dage registeradministratoren om eventuelle ændringer i de oplysninger, som registeradministratoren har modtaget i medfør af stk. 1. Senest 10 dage efter modtagelsen af en sådan underretning ajourfører registeradministratoren oplysningerne fra driftslederen efter processen for kontoajourføring i bilag VIII.

4. Registeradministratoren kan forlange, at driftslederen indvilliger i at opfylde rimelige betingelser på de i bilag V nævnte områder.

Artikel 16

Kyoto-enheder på driftslederkonti

Der skal kunne stå Kyoto-enheder på en driftslederkonto, hvis dette er tilladt efter medlemsstatens eller Fællesskabets lovgivning.

Artikel 17

Lukning af driftslederkonti

1. Hvis en drivhusgasemissionstilladelse tilbagekaldes eller returneres for et anlæg, der derfor ikke længere har en sådan tilladelse, underretter den kompetente myndighed inden 10 dage registeradministratoren herom. Den 30. juni det følgende år lukker registeradministratoren efter processen for kontolukning i bilag VIII alle driftslederkonti, der berøres af ophævelsen eller returneringen, hvis det pågældende anlægs tal i det seneste år i overholdelsesstatustabellen er over eller lig med nul, jf. dog stk. 2. Er det pågældende anlægs tal i det seneste år i overholdelsesstatustabellen under nul, lukker registeradministratoren dets konto dagen efter, at dets tal kommer over eller bliver lig med nul, eller dagen efter at den kompetente myndighed har givet anvisning registeradministratoren om at lukke kontoen, fordi der ikke er nogen rimelig udsigt til, at anlæggets driftsleder returnerer yderligere kvoter.

2. Er der overskud af kvoter eller Kyoto-enheder på en driftslederbeholdningkonto, som registeradministratoren skal lukke i overensstemmelse med stk. 1, anmoder registeradministratoren forinden driftslederen om at anvise en anden konto i registersystemet, som de pågældende kvoter eller Kyoto-enheder dernæst overføres til. Besvarer driftslederen ikke registeradministratorens anmodning inden 60 dage, overfører registeradministratoren overskuddet til partskontoen.

▼M1

3. Hvis den kompetente myndighed har meddelt registeradministratoren, at en drivhusgasemissionstilladelse for et anlæg knyttet til en konto, der har en indførsel i den pågældende nationale tildelingstabel indgivet i overensstemmelse med artikel 44, tilbagekaldes eller returneres, foreslår registeradministratoren den centrale administrator følgende ændringer i den nationale tildelingstabel:

a) I den nationale tildelingstabel slettes alle kvoter, der endnu ikke var tildelt anlægget før den foreslåede ændring af den nationale tildelingstabel, og disse kvoter erstattes af et nul.

b) Den del af den nationale tildelingstabel, der repræsenterer antallet af kvoter, der ikke er tildelt eksisterende anlæg, tillægges et tilsvarende antal kvoter.

Forslaget indsendes, kontrolleres og implementeres automatisk af Fællesskabets uafhængige transaktionsjournal i overensstemmelse med processerne i bilag XIa.

▼B

Artikel 18

Underretning

Registeradministratoren underretter straks kontohaveren om oprettelse, ajourføring eller lukning af vedkommendes driftslederkonto.







AFSNIT 5

Personkonti

Artikel 19

Oprettelse af personkonti

1. Ansøgning om oprettelse af en personkonto forelægges registeradministratoren for det pågældende register.

Ansøgeren giver registeradministratoren de oplysninger, som denne med rimelighed har behov for. Disse oplysninger omfatter oplysningerne i bilag IV.

2. Senest 10 dage efter modtagelsen af en ansøgning efter stk. 1 eller efter aktiveringen af kommunikationsforbindelsen mellem registret og Fællesskabets uafhængige transaktionsjournal, hvis dette er senere, opretter registeradministratoren en personkonto i registret efter processen for kontooprettelse i bilag VIII.

Registeradministratoren må højst oprette 99 personkonti i sit register i samme persons navn.

3. Ændres de oplysninger, ansøgeren har meddelt registeradministratoren i medfør af stk. 1, underretter ansøgeren inden 10 dage registeradministratoren herom. Senest 10 dage efter modtagelsen af en sådan underretning ajourfører registeradministratoren personoplysningerne efter processen for kontoajourføring i bilag VIII.

4. Registeradministratoren kan forlange, at ansøgeren indvilliger i at opfylde rimelige betingelser på de i bilag V nævnte områder.

Artikel 20

Kyoto-enheder på personkonti

Der skal kunne stå Kyoto-enheder på en personkonto, hvis dette er tilladt efter medlemsstatens eller Fællesskabets lovgivning.

Artikel 21

Lukning af personkonti

1. Senest 10 dage efter modtagelsen af en ansøgning fra en person om lukning af en personkonto lukker registeradministratoren kontoen efter processen for kontolukning i bilag VIII.

2. Er balancen på en personbeholdingskonto nul, og er der ikke registreret transaktioner i en periode på 12 måneder, underretter registeradministratoren kontohaveren om, at personbeholdingskontoen lukkes inden 60 dage, medmindre registeradministratoren inden udløbet af denne frist modtager en anmodning fra kontohaveren om, at personbeholdingskontoen skal opretholdes. Modtager registeradministratoren ikke en sådan anmodning fra kontohaveren, lukkes kontoen efter processen for kontolukning i bilag VIII.

Artikel 22

Underretning

Registeradministratoren underretter straks hver kontohaver om oprettelse, ajourføring eller lukning af vedkommendes personkonto.

Artikel 23

Bemyndigede repræsentanter

1. Hver kontohaver udpeger en primær og en sekundær bemyndiget repræsentant for hver konto oprettet i overensstemmelse med artikel 12, 15 og 19. Anmodning til registeradministratoren om gennemførelse af processer indgives af en bemyndiget repræsentant på kontohaverens vegne.

2. Medlemsstaterne og Kommissionen kan tillade, at kontohavere i deres registre udpeger en yderligere bemyndiget repræsentant, hvis samtykke — ud over samtykke fra den primære eller sekundære bemyndigede repræsentant — er en forudsætning for, at der kan indgives anmodning til registeradministratoren om gennemførelse af en eller flere af processerne i medfør af artikel 49, stk. 1, artikel 52, 53 og 62.

3. Hver verifikator udpeger mindst én bemyndiget repræsentant til at indføre eller godkende indførelsen af de årlige verificerede emissioner for et anlæg i tabellen over verificerede emissioner, jf. artikel 51, stk. 1.

4. Registeradministratorerne og den centrale administrator udpeger hver mindst én bemyndiget repræsentant til at føre deres respektive registre og Fællesskabets uafhængige transaktionsjournal på den pågældende administrators vegne.







AFSNIT 6

Tabeller

Artikel 24

Tabeller

1. Fra den 1. januar 2005 indeholder medlemsstaternes registre hver en tabel over verificerede emissioner, en tabel over returnerede kvoter og en overholdelsesstatustabel.

Hvert register kan indeholde yderligere tabeller til andre formål.

2. Fællesskabets uafhængige transaktionsjournal indeholder en national tildelingstabel for hver medlemsstat for perioden 2005-2007, 2008-2012 og for hver efterfølgende femårsperiode.

Fællesskabets uafhængige transaktionsjournal kan indeholde yderligere tabeller til andre formål.

3. Tabellerne i medlemsstaternes registre indeholder de i bilag II nævnte oplysninger. Driftslederkonti og personbeholdingskonti indeholder de i bilag XVI nævnte oplysninger.

De nationale tildelingstabeller i Fællesskabets uafhængige transaktionsjournal indeholder de i bilag XIV nævnte oplysninger.







AFSNIT 7

Koder og identifikatorer

Artikel 25

Koder

Hvert register indeholder de i bilag VII anførte input-koder og de i bilag XII anførte svarkoder til sikring af, at de oplysninger, der udveksles under hver proces, fortolkes korrekt.

Artikel 26

Kontoidentifikationskoder og alfanumeriske identifikatorer

Inden oprettelse af en konto tildeler registeradministratoren kontoen en entydig kontoidentifikationskode og den alfanumeriske identifikator, som kontohaveren har angivet som led i oplysningerne efter bilag III og IV. Inden oprettelse af en konto tildeler registeradministratoren også kontohaveren en entydig kontohaveridentifikationskode, der omfatter elementerne i bilag VI.







KAPITEL IV

KONTROL OG PROCESSER







AFSNIT 1

Spærring af konti

Artikel 27

Spærring af driftslederkonti

1. Er et anlægs årlige verificerede emissioner for det foregående år ikke senest den 1. april hvert år fra og med 2006 indført i tabellen over verificerede emissioner efter processen for indførelse af verificerede emissioner, jf. bilag VIII, spærrer registeradministratoren for overførsel af kvoter fra driftslederkontoen for det pågældende anlæg.

2. Registeradministratoren ophæver kontospærringen, når anlæggets årlige verificerede emissioner for det i stk. 1 nævnte år er indført i tabellen over verificerede emissioner.

3. Når en driftslederkonto spærres eller en sådan spærring ophæves, underretter registeradministratoren straks den berørte kontohaver og den kompetente myndighed herom.

4. Stk. 1 gælder ikke for returnering af kvoter i medfør af artikel 52 eller annullering og erstatning af kvoter i medfør af artikel 60 og 61.







AFSNIT 2

Automatisk kontrol og dataafstemningsprocessen

▼M1

Artikel 28

Påvisning af afvigelser gennem Fællesskabets uafhængige transaktionsjournal

1. For at undgå afvigelser sikrer den centrale administrator, at Fællesskabets uafhængige transaktionsjournal gennemfører automatisk kontrol med alle processer, der vedrører kvoter, verificerede emissioner, konti, automatiske ændringer af den nationale tildelingstabel og Kyoto-enheder, jf. bilag VIII, IX, XI og XIa.

2. Påpeges der ved den automatiske kontrol efter stk. 1 en afvigelse i en af processerne i bilag VIII, IX, XI og XIa, underretter den centrale administrator omgående den eller de pågældende registeradministratorer herom ved at sende dem et automatisk svar med en nøjagtig beskrivelse af afvigelsen med anvendelse af svarkoderne i bilag VIII, IX og XI og XIa.

Efter modtagelsen af en sådan svarkode for en proces i bilag VIII, IX eller XIa bringer registeradministratoren for det igangsættende register den pågældende proces til ophør og underretter Fællesskabets uafhængige transaktionsjournal herom.

Den centrale administrator ajourfører ikke oplysningerne i Fællesskabets uafhængige transaktionsjournal.

Den eller de berørte registeradministratorer meddeler omgående de berørte kontohavere, at processen er bragt til ophør.

▼B

Artikel 29

Påvisning af uoverensstemmelser gennem Fællesskabets uafhængige transaktionsjournal

1. ►M1 Den centrale administrator sikrer, at Fællesskabets uafhængige transaktionsjournal regelmæssigt igangsætter dataafstemningsprocessen i bilag X. Til det formål registrerer Fællesskabets uafhængige transaktionsjournal alle processer, der vedrører kvoter, konti, automatiske ændringer af den nationale tildelingstabel og Kyoto-enheder. ◄

Gennem denne proces kontrollerer Fællesskabets uafhængige transaktionsjournal, at beholdninger af Kyoto-enheder og kvoter på hver konto i et register stemmer overens med registeroplysningerne i Fællesskabets uafhængige transaktionsjournal.

2. Påvises der en uoverensstemmelse under dataafstemningsprocessen, underretter den centrale administrator omgående den eller de berørte registeradministratorer herom. Hvis uoverensstemmelsen ikke korrigeres, sørger den centrale administrator for, at Fællesskabets uafhængige transaktionsjournal ikke lader processer efter bilag VIII og IX blive videreført, hvis de vedrører kvoter, konti eller Kyoto-enheder, som berøres af uoverensstemmelsen.

▼M1

3. På anmodning fra den centrale administrator indsender registeradministratoren en kopi af tabellen over verificerede emissioner i sit register til den centrale administrator. Den centrale administrator kontrollerer, at tabellen over verificerede emissioner i registret stemmer overens med registeroplysningerne i Fællesskabets uafhængige transaktionsjournal. Påvises der en uoverensstemmelse, underretter den centrale administrator omgående registeradministratoren herom og anmoder denne om en eliminering af forskellen efter processen for ajourføring af verificerede emissioner i bilag VIII.

Fællesskabets uafhængige transaktionsjournal registrerer alle ændringer i tabellen over verificerede emissioner.

▼B

Artikel 30

Påvisning af afvigelser og uoverensstemmelser gennem Fællesskabets uafhængige transaktionsjournal

1. Hvis klimakonventionens uafhængige transaktionsjournal efter en automatisk kontrol underretter den eller de pågældende registeradministratorer om en afvigelse i en proces, bringer registeradministratoren for det igangsættende register processen til ophør og underretter klimakonventionens uafhængige transaktionsjournal herom. Den eller de berørte registeradministratorer meddeler omgående de berørte kontohavere, at processen er bragt til ophør.

2. Hvis klimakonventionens uafhængige transaktionsjournal har påvist en uoverensstemmelse, sørger den centrale administrator for, at Fællesskabets uafhængige transaktionsjournal ikke lader processer efter bilag VIII og IX blive videreført, hvis de vedrører Kyoto-enheder, som berøres af uoverensstemmelsen, og som ikke er genstand for automatisk kontrol gennem klimakonventionens uafhængige transaktionsjournal.

Artikel 31

Automatisk registerkontrol

Forud for og under gennemførelsen af en proces sørger registeradministratoren for, at der foretages passende automatisk kontrol i registret for at påvise afvigelser og bringe de pågældende processer til ophør, før Fællesskabets uafhængige transaktionsjournal eller klimakonventionens uafhængige transaktionsjournal foretager den automatiske kontrol.







AFSNIT 3

Gennemførelse og afslutning af processer

▼M1

Artikel 32

Processer

Alle processer følger den fuldstændige meddelelsesudvekslingssekvens for den pågældende procestype, jf. bilag VIII, IX, X, XI og XIa. Meddelelsernes format og informationsindhold opfylder de krav, der er fastsat i overensstemmelse med klimakonventionen eller Kyoto-protokollen, med anvendelse af WSDL (Web Services Description Language).

Artikel 33

Identifikationskoder

Registeradministratoren tildeler hver af processerne i bilag VIII og XIa en entydig korrelationsidentifikationskode og hver af processerne i bilag IXa en entydig transaktionsidentifikationskode.

Hver identifikationskode består af de i bilag VI anførte elementer.

Artikel 34

Afslutning af processer vedrørende konti, automatiske ændringer af den nationale tildelingstabel og verificerede emissioner

Når kommunikationsforbindelsen mellem de to uafhængige transaktionsjournaler er oprettet, og hvis alle processer vedrørende kvoter, konti, automatiske ændringer af den nationale tildelingstabel og verificerede emissioner er gennemført ved udveksling af data via klimakonventionens uafhængige transaktionsjournal, skal disse anses for at være afsluttede, når det igangsættende register fra begge de uafhængige transaktionsjournaler har modtaget underretning om, at de ikke har påvist afvigelser i det af registret fremsendte forslag.

I alle andre tilfælde end dem, der henvises til i første afsnit, anses alle processer, der vedrører konti, automatiske ændringer af den nationale tildelingstabel og verificerede emissioner for afsluttede, når det igangsættende register fra Fællesskabets uafhængige transaktionsjournaler har modtaget underretning om, at denne ikke har påvist afvigelser i det af registret fremsendte forslag.

▼M1

Artikel 34a

Manuel tilbageførsel af afsluttede processer, der er gennemført fejlagtigt

1. Hvis en kontohaver eller en registeradministrator, der handler på kontohaverens vegne, utilsigtet eller fejlagtigt igangsætter en transaktion i medfør af artikel 52, 53, 58 eller 62, stk. 2, kan denne i en skriftlig anmodning, der er underskrevet af de eller de af kontohaveren bemyndigede repræsentanter, der kan igangsætte transaktionen, og indsendt inden for fem arbejdsdage efter afslutningen af processen eller ikrafttrædelsen af denne forordning, hvis dette er senere, foreslå, at registeradministratoren udfører en manuel tilbageførsel af transaktionen. Anmodningen skal indeholde en erklæring om, at transaktionen blev igangsat utilsigtet eller fejlagtigt.

2. Registeradministratoren kan meddele den centrale administrator om anmodningen, samt at denne har til hensigt at gennemføre en manuel tilbageførsel i den pågældende database, inden 30 kalenderdage, efter at beslutningen om en tilbageførsel er taget, men ikke senere end 60 kalenderdage efter afslutningen af transaktionen eller ikrafttrædelsen af denne forordning, hvis dette er senere.

Inden 30 kalenderdage efter modtagelsen af registeradministratorens meddelelse gennemfører den centrale administrator en manuel tilbageførsel i databasen for Fællesskabets uafhængige transaktionsjournal svarende til den i registeradministratorens meddelelse under stk. 2, første afsnit, nævnte tilbageførsel, såfremt:

a) meddelelsen var afsendt inden for den i stk. 2, første afsnit, anførte frist

b) den foreslåede manuelle tilbageførsel alene tilbagefører virkningerne af den utilsigtede eller fejlagtigt igangsatte transaktion og ikke tilbagefører virkningerne af senere transaktioner, der omhandler de samme kvoter eller Kyoto-enheder.

3. Registeradministratoren må ikke tilbageføre transaktioner i medfør af artikel 52 og 53, hvis det har den konsekvens, at et anlæg ikke overholder kravene for et foregående år.

▼B

Artikel 35

Afslutning af processer vedrørende transaktioner inden for de enkelte registre

Alle processerne i bilag IX, bortset fra processen for ekstern overførsel, anses for afsluttet, når begge de uafhængige transaktionsjournaler har meddelt det igangsættende register, at de ikke har påvist afvigelser i det af registret fremsendte forslag, og når begge de uafhængige transaktionsjournaler fra registret har modtaget bekræftelse på, at dette har ajourført sine registeroplysninger i overensstemmelse med sit forslag.

Indtil kommunikationsforbindelsen mellem Fællesskabets og klimakonventionens uafhængige transaktionsjournaler er oprettet, anses alle processer i bilag IX, bortset fra processen for ekstern overførsel, imidlertid for afsluttet, når Fællesskabets uafhængige transaktionsjournal meddeler det igangsættende register, at den ikke har påvist afvigelser i det af registret fremsendte forslag, og når Fællesskabets uafhængige transaktionsjournal fra registret har modtaget bekræftelse på, at dette har ajourført sine registeroplysninger i overensstemmelse med sit forslag.

Artikel 36

Afslutning af processen for ekstern overførsel

Processen for ekstern overførsel anses for afsluttet, når begge de uafhængige transaktionsjournaler meddeler det erhvervende register, at de ikke har påvist afvigelser i det af det igangsættende register fremsendte forslag, og når begge de uafhængige transaktionsjournaler fra det erhvervende register har modtaget bekræftelse på, at dette har ajourført sine registeroplysninger i overensstemmelse med det igangsættende registers forslag.

Indtil kommunikationsforbindelsen mellem Fællesskabets og klimakonventionens uafhængige transaktionsjournaler er oprettet, anses processen for ekstern overførsel imidlertid for afsluttet, når Fællesskabets uafhængige transaktionsjournal meddeler det erhvervende register, at den ikke har påvist afvigelser i det af det igangsættende register fremsendte forslag, og når Fællesskabets uafhængige transaktionsjournal fra det erhvervende register har modtaget bekræftelse på, at dette har ajourført sine registeroplysninger i overensstemmelse med det igangsættende registers forslag.

Artikel 37

Afslutning af afstemningsprocessen

Afstemningsprocessen i bilag X anses for afsluttet, når alle uoverensstemmelser mellem oplysningerne i et register og oplysningerne i Fællesskabets uafhængige transaktionsjournal for et givet tidspunkt på en given dato er elimineret, og afstemningsprocessen for det pågældende register er igangsat på ny og fuldført med tilfredsstillende resultat.







KAPITEL V

TRANSAKTIONER







AFDELING 1

Tildeling og udstedelse af kvoter for perioden 2005-2007

Artikel 38

National tildelingstabel for perioden 2005-2007

1. Senest den 1. oktober 2004 forelægger hver medlemsstat Kommissionen sin nationale tildelingstabel for Kommissionen i overensstemmelse med den afgørelse, der er truffet i henhold til artikel 11 i direktiv 2003/87/EF. Hvis den nationale tildelingstabel bygger på en national tildelingsplan, som Kommissionen har fået forelagt og ikke afvist, jf. artikel 9, stk. 3, i direktiv 2003/87/EF, eller hvortil Kommissionen har godkendt foreslåede ændringer, giver Kommissionen den centrale administrator anvisning om at indføre den nationale tildelingstabel i Fællesskabets uafhængige transaktionsjournal efter initialiseringsprocedurerne i bilag XIV.

2. Hver gang en medlemsstat korrigerer sin nationale tildelingsplan, forelægger den Kommissionen korrektionen sammen med hver tilsvarende korrektion i den nationale tildelingstabel. Hvis korrektionen af den nationale tildelingstabel bygger på den nationale tildelingsplan, som Kommissionen har fået forelagt og ikke har afvist, jf. artikel 9, stk. 3, i direktiv 2003/87/EF, eller hvortil Kommissionen har godkendt ændringer, og hvis korrigeringen er foretaget efter de metoder, der er fastsat i den nationale tildelingsplan, eller skyldes bedre data, giver Kommissionen den centrale administrator anvisning om at indføre en tilsvarende korrektion af den nationale tildelingstabel i Fællesskabets uafhængige transaktionsjournal efter initialiseringsprocedurerne i bilag XIV. I alle andre tilfælde forelægger medlemsstaten Kommissionen korrektionen af sin nationale tildelingsplan, og hvis Kommissionen ikke afviser korrektionen efter fremgangsmåden i artikel 9, stk. 3, i direktiv 2003/87/EF, giver Kommissionen den centrale administrator anvisning om at foretage en tilsvarende korrektion af den nationale tildelingstabel i Fællesskabets uafhængige transaktionsjournal efter initialiseringsprocedurerne i bilag XIV.

3. Når der efter udstedelsen af kvoter i henhold til artikel 39 er foretaget korrigeringer i medfør af stk. 2, som reducerer den samlede mængde af de kvoter, der er udstedt efter artikel 39 for perioden 2005-2007, overfører registeradministratoren det antal kvoter, som den kompetente myndighed angiver, fra den beholdningskonto, jf. artikel 11, stk. 1 og 2, som kvoterne står på, til annulleringskontoen for perioden 2005-2007.

Korrektionen foretages efter kvotekorrigeringsprocessen i bilag IX.

Artikel 39

Kvoteudstedelse

Når den nationale tildelingstabel er indført i Fællesskabets uafhængige transaktionsjournal udsteder registeradministratoren senest den 28. februar 2005 — jf. dog artikel 38, stk. 2 — alle kvoterne i den nationale tildelingstabel og indsætter dem på partskontoen.

Ved udstedelsen af disse kvoter tildeler registeradministratoren hver kvote en entydig enhedsidentifikationskode, der omfatter de elementer, der er anført i bilag VI.

Kvoterne udstedes efter processen for udstedelse af kvoter (2005-2007) som fastsat i bilag IX.

Artikel 40

Tildeling af kvoter til driftsledere

Senest den 28. februar 2005 og den 28. februar hvert år derefter i perioden 2005-2007 overfører registeradministratoren fra partskontoen til driftslederkontoen for et givet anlæg den andel af den samlede efter artikel 39 udstedte kvotemængde, som anlægget har fået tildelt for det pågældende år som foreskrevet i det relevante afsnit af den nationale tildelingstabel, jf. dog artikel 38, stk. 2, og artikel 41.

Registeradministratoren kan overføre denne andel på et senere tidspunkt af hvert år i de tilfælde, hvor medlemsstatens nationale tildelingsplan åbner denne mulighed for et anlæg.

Kvoterne tildeles efter processen for tildeling af kvoter, jf. bilag IX.

Artikel 41

Returnering af kvoter efter anvisning fra den kompetente myndighed

Hvis den kompetente myndighed giver anvisning derom i medfør af artikel 16, stk. 1, i direktiv 2003/87/EF, returnerer registeradministratoren helt eller delvis den andel af den samlede efter artikel 39 udstedte kvotemængde, der er tildelt et anlæg for et bestemt år, ved at indføre antallet af returnerede kvoter i det afsnit af tabellen over returnerede kvoter, der vedrører det pågældende anlæg og det pågældende år. De returnerede kvoter bliver stående på partskontoen.

Kvoter, der returneres efter anvisning fra den kompetente myndighed, returneres efter processen for tildeling af kvoter, jf. bilag IX.

Artikel 42

Tildeling af kvoter til nytilkomne

Hvis den kompetente myndighed giver anvisning derom, overfører registeradministratoren en andel af den samlede efter artikel 39 udstedte kvotemængde, der fortsat står på partskontoen, til driftslederkontoen for et nytilkommet anlæg.

Kvoterne overføres efter processen for interne overførsler, jf. bilag IX.

Artikel 43

Udstedelse af force majeure-kvoter

1. Hvis den kompetente myndighed giver anvisning derom, udsteder registeradministratoren til partskontoen det antal force majeure-kvoter, som Kommissionen har givet tilladelse til for perioden 2005-2007 i medfør af artikel 29 i direktiv 2003/87/EF.

Force majeure-kvoter udstedes efter processen for udstedelse af force majeure-kvoter, jf. bilag IX.

2. Registeradministratoren indfører antallet af udstedte force majeure-kvoter i de afsnit af tabellen over returnerede kvoter, der vedrører de anlæg og år, som tilladelsen omfatter.

3. Ved udstedelsen af force majeure-kvoter tildeler registeradministratoren hver force majeure-kvote en entydig enhedsidentifikationskode, der omfatter de elementer, der er anført i bilag VI.







AFDELING 2

Tildeling og udstedelse af kvoter for perioden 2008-2012 og hver efterfølgende femårsperiode

Artikel 44

National tildelingstabel for perioden 2008-2012 og hver efterfølgende femårsperiode

1. Senest den 1. januar 2007 og senest den 1. januar tolv måneder før starten på hver efterfølgende femårsperiode forelægger medlemsstaterne Kommissionen deres nationale tildelingstabeller i overensstemmelse med deres afgørelser i henhold til artikel 11 i direktiv 2003/87/EF. Hvis den nationale tildelingstabel bygger på en national tildelingsplan, som Kommissionen har fået forelagt og ikke afvist, jf. artikel 9, stk. 3, i direktiv 2003/87/EF, eller hvortil Kommissionen har godkendt foreslåede ændringer, giver Kommissionen den centrale administrator anvisning om at indføre den nationale tildelingstabel i Fællesskabets uafhængige transaktionsjournal efter initialiseringsprocedurerne i bilag XIV.

▼M1

2. Hver gang en medlemsstat korrigerer sin nationale tildelingsplan, forelægger den Kommissionen korrektionen sammen med hver tilsvarende korrektion af den nationale tildelingstabel. Hvis korrektionen af den nationale tildelingstabel bygger på en national tildelingsplan, som Kommissionen har fået forelagt og ikke afvist, jf. artikel 9, stk. 3, i direktiv 2003/87/EF, eller hvortil Kommissionen har godkendt ændringer, og hvis korrektionen skyldes bedre data, giver Kommissionen den centrale administrator anvisning om at foretage en tilsvarende korrektion af den nationale tildelingstabel i Fællesskabets uafhængige transaktionsjournal.

Korrektioner, der vedrører nytilkomne anlæg, udføres efter processen for ændringer af den nationale tildelingstabel som beskrevet i bilag XIa til denne forordning.

Korrektioner, der ikke vedrører nytilkomne anlæg, udføres efter initialiseringsprocedurerne i bilag XIV til denne forordning.

I alle andre tilfælde forelægger medlemsstaten Kommissionen korrektionen af sin nationale tildelingsplan, og hvis Kommissionen ikke afviser korrektionen efter fremgangsmåden i artikel 9, stk. 3, i direktiv 2003/87/EF, giver Kommissionen den centrale administrator anvisning om at foretage en tilsvarende korrektion af den nationale tildelingstabel i Fællesskabets uafhængige transaktionsjournal efter initialiseringsprocedurerne i bilag XIV til denne forordning.

▼B

3. Når der efter udstedelsen af kvoter i henhold til artikel 45 er foretaget korrektioner i medfør af stk. 2, som reducerer den samlede mængde af de kvoter, der er udstedt efter artikel 45 for perioden 2008-2012 eller efterfølgende femårsperioder, konverterer registeradministratoren det antal kvoter, som den kompetente myndighed angiver, til AAU'er ved for hver af disse enheder at fjerne kvoteelementet fra den entydige identifikationskode, som omfatter de elementer, der er anført i bilag VI.

Korrektionen foretages efter kvotekorrigeringsprocessen i bilag IX.

Artikel 45

Kvoteudstedelse

Når den nationale tildelingstabel er indført i Fællesskabets uafhængige transaktionsjournal, udsteder registeradministratoren senest den 28. februar det første år af perioden 2008-2012 og den 28. februar det første år af hver efterfølgende femårsperiode — jf. dog artikel 44, stk. 2 —, den samlede mængde kvoter i den nationale tildelingstabel til partskontoen ved at konvertere en tilsvarende mængde af de AAU'er, der står på denne beholdningskonto, til kvoter.

Konverteringen finder sted ved at tilføje kvoteelementet til den entydige enhedsidentifikationskode for hver af disse AAU'er, som omfatter de elementer, der er anført i bilag VI.

Kvoterne for perioden 2008-2012 og hver efterfølgende femårsperiode udstedes efter processen for udstedelse af kvoter (2008-2012 og derefter) som fastsat i bilag IX.

▼M1

Artikel 46

Tildeling af kvoter til driftsledere

Senest den 28. februar 2008 og den 28. februar hvert år derefter overfører registeradministratoren fra partskontoen til hver af driftslederkontiene den andel af den af enhver registeradministrator samlede efter artikel 45 udstedte kvotemængde, der er tildelt de pågældende anlæg for det pågældende år, i overensstemmelse med de relevante afsnit i den nationale tildelingstabel, jf. dog artikel 44, stk. 2, og artikel 47.

Registeradministratoren kan overføre denne andel på et senere tidspunkt af hvert år i de tilfælde, hvor medlemsstatens nationale tildelingsplan åbner denne mulighed for et anlæg.

Kvoterne tildeles efter processen for tildeling af kvoter, jf. bilag IX.

▼B

Artikel 47

Returnering af kvoter efter anvisning fra den kompetente myndighed

Hvis den kompetente myndighed giver anvisning derom i medfør af artikel 16, stk. 1, i direktiv 2003/87/EF, returnerer registeradministratoren helt eller delvis den andel af den samlede efter artikel 45 udstedte kvotemængde, der er tildelt et anlæg for et bestemt år, ved at indføre antallet af returnerede kvoter i det afsnit af tabellen over returnerede kvoter, der vedrører det pågældende anlæg og det pågældende år. De returnerede kvoter bliver stående på partskontoen.

Kvoter, der returneres efter anvisning fra den kompetente myndighed, returneres efter processen for tildeling af kvoter, jf. bilag IX.

▼M1

Artikel 48

Tildeling af kvoter til nytilkomne

Hvis den kompetente myndighed giver anvisning derom, overfører registeradministratoren en andel af den af enhver registeradministrator efter artikel 45 samlede udstedte kvotemængde, der står på partskontoen, til driftslederkontoen for et nytilkommet anlæg i overensstemmelse med den pågældende sektion i den nationale tildelingsplan for det nytilkomne anlæg i det pågældende år.

Kvoterne tildeles efter processen for tildeling af kvoter, jf. bilag IX.

▼M1

Artikel 48a

Tildeling af kvoter efter en medlemsstats salg af disse

Hvis den kompetente myndighed efter et salg af en medlemsstats kvoter giver anvisning derom, overfører registeradministratoren en andel af kvotemængden, der står på partskontoen, til køberens personkonto eller driftslederkontoen.

Kvoter, der overføres inden for det samme register, overføres efter processen for intern overførsel, jf. bilag IX. Kvoter, der overføres fra et register til et andet, overføres efter processen for ekstern overførsel (2008-2012 og derefter), jf. bilag IX.

▼B







AFDELING 3

Overførsler og deltagelsesbetingelser

Artikel 49

Kontohaveres overførsler af kvoter og Kyoto-enheder

1. Registeradministratoren foretager eventuelle overførsler mellem de beholdningskonti, der er omhandlet i artikel 11, stk. 1 og 2, på følgende måde:

a) På en kontohavers anmodning foretages overførsler inden for registret efter processen for intern overførsel, jf. bilag IX.

b) På en kontohavers anmodning foretages overførsler mellem registre af kvoter, der er udstedt for perioden 2005-2007, efter processen for ekstern overførsel (2005-2007), jf. bilag IX.

c) På en kontohavers anmodning foretages overførsler mellem registre af kvoter, der er udstedt for perioden 2008-2012 og efterfølgende femårsperioder, og af Kyoto-enheder efter processen for ekstern overførsel (2008-2012 og derefter), jf. bilag IX.

2. Kvoter må kun overføres fra en konto i et register til en konto i et tredjelandsregister eller i CDM-registret og kun erhverves af en konto i et register fra en konto i et tredjelandsregister eller i CDM-registret, når der er indgået en aftale som omhandlet i artikel 25, stk. 1, i direktiv 2003/87/EF, og når sådanne overførsler er i overensstemmelse med bestemmelser om gensidig anerkendelse af kvoter, udarbejdet af Kommissionen i medfør af artikel 25, stk. 2, i direktiv 2003/87/EF.

Artikel 50

Deltagelsesbetingelser og reserven for forpligtelsesperioden

1. ►M1 Når der i overensstemmelse med artikel 7 i denne forordning er oprettet en kommunikationsforbindelse mellem klimakonventionens uafhængige transaktionsjournal og Fællesskabets uafhængige transaktionsjournal, må en medlemsstat ikke overføre eller erhverve ERU'er eller AAU'er eller bruge CER'er, før der er gået 16 måneder, efter at den har forelagt sin rapport i henhold til artikel 7, stk. 1, i beslutning 280/2004/EF, medmindre klimakonventionens sekretariat har meddelt medlemsstaten, at der ikke vil blive iværksat overholdelsesprocedurer. ◄

Hvis klimakonventionens sekretariat underretter en medlemsstat om, at den ikke opfylder betingelserne for at overføre eller erhverve ERU'er eller AAU'er eller for at bruge CER'er, giver det relevante organ i medlemsstaten i henhold til beslutning 280/2004/EF, artikel 8, registeradministratoren anvisning om ikke at iværksætte sådanne transaktioner.

▼M1

2. Når fra og med den 1. januar 2008 de beholdninger af ERU'er, CER'er, AAU'er og RMU'er for den relevante femårsperiode, der står på partskontiene, driftslederkontiene, personkontiene og tilbagetrækningskontiene i en medlemsstat, bliver mindre end 1 % højere end reserven for forpligtelsesperioden, der beregnes som 90 % af medlemsstatens tildelte mængde eller 100 % af dens senest reviderede opgørelse ganget med fem, hvis dette er lavere, underretter Kommissionen den pågældende medlemsstat.

▼B







AFDELING 4

Verificerede emissioner

▼M1

Artikel 51

Verificerede emissioner fra et anlæg

1. Når rapporten fra en driftsleder om emissioner fra et anlæg i det foregående år er verificeret som tilfredsstillende i overensstemmelse med de detaljerede krav, som medlemsstaten har opstillet i medfør af bilag V i direktiv 2003/87/EF, indfører hver verifikator, inklusive de kompetente myndigheder, der optræder som verifikator — eller godkender indførelsen af — det pågældende års verificerede emissioner for det pågældende anlæg i det afsnit af tabellen over verificerede emissioner, der vedrører det pågældende anlæg for det pågældende år, efter processen for ajourføring af verificerede emissioner i bilag VIII til denne forordning.

2. Registeradministratoren kan forbyde indførslen af de årlige verificerede emissioner for et anlæg, indtil den kompetente myndighed har modtaget den af driftslederen indsendte rapport for verificerede emissioner for det pågældende anlæg, jf. artikel 14, stk. 3, i direktiv 2003/87/EF, og har gjort registret klar til at modtage de årlige verificerede emissioner.

3. Den kompetente myndighed kan give registeradministratoren anvisning om at korrigere de årlige verificerede emissioner fra et anlæg for det foregående år for at sikre, at der er overensstemmelse med de detaljerede krav, som medlemsstaten har opstillet i medfør af bilag V i direktiv 2003/87/EF, ved at indføre det pågældende års korrigerede verificerede emissioner for det pågældende anlæg i det afsnit af tabellen over verificerede emissioner, der vedrører det pågældende anlæg for det pågældende år, efter processen for ajourføring af verificerede emissioner i bilag VIII til denne forordning.

4. Hvis den kompetente myndighed giver registeradministratoren anvisning om at korrigere de årlige verificerede emissioner fra et anlæg for det foregående år efter den i artikel 6, stk. 2, i direktiv 2003/87/EF anførte frist for returnering af kvoter svarende til anlæggets samlede emissioner i året før, kan den centrale administrator kun tillade en sådan korrektion, hvis denne er blevet underrettet om den kompetente myndigheds beslutning om den nye overholdelsesstatus for anlægget som følge af korrektionen af de verificerede emissioner.

▼B







AFDELING 5

Returnering af kvoter

Artikel 52

Returnering af kvoter

Driftsledere returnerer kvoter for et anlæg ved, at de anmoder registeradministratoren om eller — når medlemsstatens lovgivning åbner denne mulighed — formodes at have anmodet registeradministratoren om:

a) at overføre et bestemt antal kvoter for et bestemt år fra den relevante driftslederkonto til partskontoen i det pågældende register

b) at indføre antallet af overførte kvoter i det afsnit af tabellen over returnerede kvoter, der vedrører det pågældende anlæg for det pågældende år.

Overførslen og indførelsen foregår efter processen for returnering af kvoter, jf. bilag IX.

Artikel 53

Brug af CER'er og ERU'er

Når en driftsleder på grundlag af artikel 11a i direktiv 2003/87/EF skal bruge CER'er og ERU'er til et anlæg, anmoder han registeradministratoren om:

a) at overføre et bestemt antal CER'er eller ERU'er for et bestemt år fra den relevante driftslederkonto til partskontoen i det pågældende register

b) at indføre antallet af overførte CER'er og ERU'er i det afsnit af tabellen over returnerede kvoter, der vedrører det pågældende anlæg og det pågældende år.

Fra og med den 1. januar 2008 godkender registeradministratoren kun anmodninger om at bruge CER'er og ERU'er op til en procentsats af tildelingen til hvert anlæg som fastsat af administratorens medlemsstat i den nationale tildelingsplan for den pågældende periode.

Overførslen og indførelsen foregår efter processen for returnering af kvoter, jf. bilag IX.

Artikel 54

Returnering af force majeure-kvoter

Udstedelse af force majeure-kvoter efter artikel 43 er ensbetydende med returnering af disse force majeure-kvoter.

▼M1

Artikel 55

Beregning af overholdelsesstatustal

Når der er foretaget en indførsel i det afsnit af tabellen over returnerede kvoter eller tabellen over verificerede emissioner, der vedrører et anlæg, beregner registeradministratoren:

a) for årene 2005, 2006 og 2007 anlæggets overholdelsesstatustal for hvert år ved at lægge alle returnerede kvoter i medfør af artikel 52, 53 og 54 for 2005-2007 sammen og derfra trække summen af alle verificerede emissioner i den indeværende femårsperiode til og med det indeværende år

b) for årene 2008 og hvert efterfølgende år anlæggets overholdelsesstatustal for hvert år ved at lægge alle returnerede kvoter i medfør af artikel 52, 53 og 54 for den gældende periode sammen og derfra trække summen af alle verificerede emissioner fra 2008 til og med det indeværende år og lægge et korrektionstal til.

Korrektionstallet i litra b) er nul, hvis tallet for 2007 var over nul, men forbliver det samme som 2007-tallet, hvis dette tal er mindre end eller lig med nul.

▼B

Artikel 56

Indførelser i overholdelsesstatustabellen

1. Registeradministratoren indfører anlæggets overholdelsesstatustal, som beregnet i overensstemmelse med artikel 55 for hvert år i det afsnit af overholdelsesstatustabellen, der vedrører det pågældende anlæg.

2. Den 1. maj 2006 og den 1. maj hvert efterfølgende år fremsender registeradministratoren overholdelsesstatustabellen til den kompetente myndighed. Desuden fremsender registeradministratoren eventuelle ændringer af indførelserne i overholdelsesstatustabellen for de foregående år til den kompetente myndighed.

▼M1

Artikel 57

Indførelser i tabellen over verificerede emissioner

Savnes der i tabellen over verificerede emissioner den 1. maj 2006, og derefter den første maj hvert år, tal for et anlægs verificerede emissioner i et tidligere år, må der ikke i tabellen over verificerede emissioner indføres andre tal, der måtte være fastsat i medfør af artikel 16, stk. 1, i direktiv 2003/87/EF, medmindre de er beregnet så nøjagtigt som muligt i overensstemmelse med de detaljerede krav, som medlemsstaten har fastlagt i medfør af bilag V til direktiv 2003/87/EF.

▼B







AFDELING 6

Annullering og tilbagetrækning

Artikel 58

Annullering og tilbagetrækning af returnerede kvoter og force majeure-kvoter for perioden 2005-2007

▼M1

Den 30. juni 2006, 2007 og 2008 annullerer registeradministratoren et antal kvoter, CER'er og force majeure-kvoter, der er indsat på partskontoen i medfør af artikel 52, 53 og 54. Der annulleres lige så mange kvoter, CER'er og force majeure-kvoter, som det samlede antal på tidspunktet for annulleringen af returnerede kvoter, der er opført i tabellen over returnerede kvoter i perioderne fra den 1. januar 2005 til tidspunktet for annulleringen i 2006, fra tidspunktet for annulleringen i 2006 til tidspunktet for annulleringen i 2007 og fra tidspunktet for annulleringen i 2007 til tidspunktet for annulleringen i 2008.

▼B

Annulleringen foretages ved at overføre CER'er, dog ikke CER'er, der skyldes projekter som omhandlet i artikel 11a, stk. 3, i direktiv 2003/87/EF, fra partskontoen til annulleringskontoen for perioden 2008-2012 og ved at overføre kvoter og force majeure-kvoter fra partskontoen til tilbagetrækningskontoen for perioden 2005-2007 efter tilbagetrækningsprocessen (2005-2007), jf. bilag IX.

Artikel 59

Annullering og tilbagetrækning af returnerede kvoter for perioden 2008-2012 og følgende perioder

Den 30. juni 2009 og derefter den 30. juni hvert år annullerer registeradministratoren returnerede kvoter for perioden 2008-2012 og hver efterfølgende femårsperiode i overensstemmelse med tilbagetrækningsprocessen (2008-2012 og derefter), jf. bilag IX, på følgende måde:

a) Den 30. juni 2009 og derefter den 30. juni hvert år konverteres der lige så mange af de kvoter, der er udstedt for den pågældende femårsperiode og står på partskontoen, som det samlede antal kvoter, der er returneret i medfør af artikel 52 og opført i tabellen over returnerede kvoter siden henholdsvis den 1. januar 2008 og, for de efterfølgende år, den 30. juni året før, til AAU'er ved for hver af disse enheder at fjerne kvoteelementet fra den entydige identifikationskode, som omfatter de elementer, der er anført i bilag VI.

b) Desuden overføres der den 30. juni 2009 og derefter den 30. juni hvert år lige så mange Kyoto-enheder af en type, som den kompetente myndighed specificerer, bortset fra Kyoto-enheder, der skyldes projekter som omhandlet i artikel 11a, stk. 3, i direktiv 2003/87/EF, som det samlede antal kvoter, der er returneret i medfør af artikel 52 og 53 og opført i tabellen over returnerede kvoter siden henholdsvis den 1. januar 2008 og, for de efterfølgende år, den 30. juni året før, fra partskontoen til tilbagetrækningskontoen for den relevante periode.







AFDELING 7

Annullering og erstatning

Artikel 60

Annullering og erstatning af kvoter udstedt for perioden 2005-2007

Registeradministratoren annullerer og, hvis den kompetente myndighed giver anvisning derom, erstatter den 1. maj 2008 kvoter, der står i administratorens register, efter processen for annullering og erstatning af kvoter, jf. bilag IX, på følgende måde:

▼M1

a) Der overføres lige så mange kvoter i registret som det antal kvoter, der er udstedt for perioden 2005-2007 af ethvert register, minus det antal kvoter, der siden tidspunktet for tilbagetrækningen den 30. juni året før er returneret på tidspunktet for annulleringen og erstatningen i medfør af artikel 52 og 54, fra de i artikel 11, stk. 1 og 2, omhandlede beholdningskonti til annulleringskontoen for perioden 2005-2007.

▼B

b) Hvis den kompetente myndighed giver anvisning derom, udstedes der et antal erstatningskvoter, som specificeres af den kompetente myndighed, ved konvertering til kvoter af et tilsvarende antal AAU'er, der står på partskontoen og er udstedt for perioden 2008-2012; konverteringen sker, ved at kvoteelementet indføjes i den entydige identifikationskode for den pågældende AAU, som omfatter de elementer, der er anført i bilag VI.

c) Eventuelle erstatningskvoter som omhandlet i litra b) overføres fra partskontoen til de af den kompetente myndighed anviste driftsleder- og personkonti, hvorfra kvoterne blev overført i medfør af litra a).

Artikel 61

Annullering og erstatning af kvoter udstedt for perioden 2008-2012 og følgende perioder

Registeradministratoren annullerer og erstatter den 1. maj 2013 og den 1. maj i det første år af hver efterfølgende femårsperiode kvoter, der står i administratorens register, efter processen for annullering og erstatning af kvoter, jf. bilag IX, på følgende måde:

a) Alle kvoter, der er udstedt for den foregående femårsperiode, overføres fra driftsleder- og personkontiene til partskontoen.

b) Lige så mange kvoter, som der er udstedt for den foregående femårsperiode, minus det antal kvoter, der siden den 30. juni året før er returneret i medfør af artikel 52, konverteres til AAU'er ved for hver af disse enheder at fjerne kvoteelementet fra den entydige identifikationskode, som omfatter de elementer, der er anført i bilag VI.

c) Der udstedes et tilsvarende antal erstatningskvoter ved konvertering til kvoter af AAU’er, der er udstedt for den indeværende periode, og som står på partskontoen; konverteringen sker, ved at kvoteelementet indføjes i den entydige identifikationskode for den pågældende AAU, som omfatter de elementer, der er anført i bilag VI.

d) Der overføres lige så mange af de kvoter, der er udstedt efter litra c) for den indeværende periode, fra partskontoen til hver driftsleder- og personkonto, hvorfra der er overført kvoter efter litra a), som antallet af kvoter, der er overført fra disse konti efter litra a).







AFDELING 8

Frivillig annullering og tilbagetrækning

Artikel 62

Frivillig annullering af kvoter og Kyoto-enheder

1. Registeradministratoren annullerer efter anmodning fra en kontohaver, jf. artikel 12, stk. 4, i direktiv 2003/87/EF, kvoter eller Kyoto-enheder, der står på kontohaverens beholdningskonti. Frivillig annullering af kvoter og Kyoto-enheder finder sted efter stk. 2 og 3.

2. For kvoter, der er udstedt for perioden 2005-2007, overfører registeradministratoren det af kontohaveren specificerede antal kvoter fra dennes konto til annulleringskontoen for perioden 2005-2007 efter processen for kvoteannullering (2005-2007) i bilag IX.

3. For Kyoto-enheder og kvoter, der er udstedt for perioden 2008-2012 og efterfølgende femårsperioder, overfører registeradministratoren det af kontohaveren specificerede antal Kyoto-enheder eller kvoter fra dennes konto til den relevante annulleringskonto for perioden 2008-2012 og de efterfølgende femårsperioder efter processen for annullering (2008-2012 og derefter), jf. bilag IX.

4. Kvoter eller Kyoto-enheder, der står på en annulleringskonto, kan ikke overføres til andre konti i registersystemet eller til konti i CDM-registret eller i et tredjelandsregister.

Artikel 63

Tilbagetrækning af Kyoto-enheder

▼M1

1. Hvis medlemsstatens relevante organ giver anvisning derom, overfører registeradministratoren den mængde og de typer Kyoto-enheder, som er specificeret af dette organ, og som ikke allerede er trukket tilbage i medfør af artikel 59, fra partskontoen til den relevante tilbagetrækningskonto i sit register efter processen for tilbagetrækning af Kyoto-enheder (2008-2012 og derefter) i bilag IX.

▼B

2. En driftsleder eller en person kan ikke overføre kvoter fra sin driftsleder- eller personkonto til en tilbagetrækningskonto.

3. Kyoto-enheder, der står på en tilbagetrækningskonto, kan ikke overføres til andre konti i registersystemet eller til konti i CDM-registret eller i et tredjelandsregister.

▼M1







KAPITEL Va

DRIFT AF REGISTRE I MEDLEMSSTATER, DER IKKE HAR AAU'ER

Artikel 63a

Drift af registre i medlemsstater, der ikke har AAU'er

1. Medlemsstater, der ikke kan udstede AAU'er af andre grunde, end at de er besluttet på at være udelukket fra at overdrage og erhverve ERU'er og AAU'er og anvende CER'er i overensstemmelse med bestemmelserne i beslutning 11/CMP.1 i Kyoto-protokollen under UNFCCC, opretter og fører deres registre på en med fællesskabsregistret konsolideret måde. Artikel 3, stk. 3, artikel 4, artikel 6, stk. 1, artikel 11, stk. 1, 3 og 4, artikel 30, stk. 1, artikel 34, 35 og 36, artikel 44, stk. 3, artikel 45, artikel 49, stk. 1, samt artikel 59, 60, 61 og 65 finder ikke anvendelse på disse registre.

2. Fra den 1. januar 2008 skal registre, der føres i overensstemmelse med stk. 1, kunne udføre de for dem i bilag VIII, IX, X, XI og XIa relevante processer.

Artikel 63b

Kommunikationsforbindelse mellem registre, der føres i henhold til artikel 63a, og Fællesskabets uafhængige transaktionsjournal

Registre, der føres i henhold til artikel 63a, kommunikerer med Fællesskabets uafhængige transaktionsjournal via en kommunikationsforbindelse etableret af fællesskabsregistret.

Den centrale administrator aktiverer kommunikationsforbindelsen, når testprocedurerne i bilag XIII og initialiseringsprocedurerne i bilag XIV er gennemført med godt resultat, og underretter den relevante registeradministrator herom.

Artikel 63c

Registre, der føres i henhold til artikel 63a: Påvisning af afvigelser og uoverensstemmelser gennem klimakonventionens uafhængige transaktionsjournal

Klimakonventionens uafhængige transaktionsjournal underretter et register, der føres i henhold til artikel 63a, om enhver afvigelse, der påvises i en proces, som det pågældende register har igangsat gennem fællesskabsregistrets administrator.

Registret, der føres i henhold til artikel 63a, bringer processen til ophør, og fællesskabsregistrets administrator underretter klimakonventionens uafhængige transaktionsjournal herom. Administratoren af registret, der føres i henhold til artikel 63a, og andre berørte registeradministratorer underretter omgående de berørte kontohavere om, at processen er bragt til ophør.

Artikel 63d

Registre, der føres i henhold til artikel 63a: Afslutning af processer vedrørende konti, verificerede emissioner og automatiske ændringer af den nationale tildelingstabel

Når kommunikationsforbindelsen mellem de to uafhængige transaktionsjournaler er oprettet og hvis alle processer, der vedrører konti, verificerede emissioner og automatiske ændringer af den nationale tildelingstabel, er gennemført via klimakonventionens uafhængige transaktionsjournal, skal disse anses for at være afsluttede, når begge de uafhængige transaktionsjournaler har underrettet fællesskabsregistret om, at de ikke har påvist afvigelser i det af registret, der føres i henhold til det i artikel 63a fremsendte forslag.

I alle tilfælde, som afviger fra de i stk. 1 nævnte, anses alle de i bilag VIII og XIa anførte processer for afsluttede, når Fællesskabets uafhængige transaktionsjournal har underrettet fællesskabsregistret om, at den ikke har påvist afvigelser i det af registret, der føres i henhold til artikel 63a, fremsendte forslag.

Artikel 63e

Registre, der føres i henhold til artikel 63a: Afslutning af processer vedrørende transaktioner inden for de enkelte registre

Alle de i bilag IX anførte processer, med undtagelse af processen for ekstern overførsel, anses for afsluttede, når begge de uafhængige transaktionsjournaler har underrettet fællesskabsregistret om, at der ikke er påvist afvigelser i det af registret, der føres i henhold til artikel 63a, fremsendte forslag, og fællesskabsregistret har bekræftet til begge de uafhængige transaktionsjournaler, at registret, der føres i henhold til artikel 63a, har ajourført sine registeroplysninger i overensstemmelse med sit forslag.

Før kommunikationsforbindelsen mellem de to uafhængige transaktionsjournaler er oprettet, anses alle de i bilag IX anførte processer dog for afsluttede, når Fællesskabets uafhængige transaktionsjournal har underrettet fællesskabsregistret om, at den ikke har påvist afvigelser i det af registret, der føres i henhold til det iartikel 63a fremsendte forslag, og når Fællesskabets uafhængige transaktionsjournal fra fællesskabsregistret har modtaget bekræftelse på, at registret, der føres i henhold til artikel 63a, har ajourført sine registeroplysninger i overensstemmelse med sit forslag.

Artikel 63f

Registre, der føres i henhold til artikel 63a: Afslutning af processen for ekstern overførsel

Processen for ekstern overførsel anses for afsluttet, når begge de uafhængige transaktionsjournaler har underrettet det erhvervende register (eller fællesskabsregistret, hvis det erhvervende register føres i henhold til artikel 63a) om, at de ikke har påvist afvigelser i det af det igangsættende register (eller fællesskabsregistret, hvis det igangsættende register føres i henhold til det i artikel 63a fremsendte forslag), og når begge de uafhængige transaktionsjournaler har modtaget bekræftelse på, at det erhvervende register (eller fællesskabsregistret, hvis det erhvervende register føres i henhold til artikel 63a) har ajourført sine registeroplysninger i overensstemmelse med det igangsættende registers forslag.

Indtil kommunikationsforbindelsen mellem Fællesskabets uafhængige transaktionsjournal og klimakonventionens uafhængige transaktionsjournal er oprettet, anses processen for ekstern overførsel, der involverer et register, der føres i henhold til artikel 63a, imidlertid for afsluttet, når Fællesskabets uafhængige transaktionsjournal meddeler det erhvervende register (eller fællesskabsregistret, hvis det erhvervende register føres i henhold til artikel 63a), at den ikke har påvist afvigelser i det af det igangsættende register (eller fællesskabsregistret, hvis det igangsættende register føres i henhold til artikel 63a) fremsendte forslag, og når Fællesskabets uafhængige transaktionsjournal fra det erhvervende register (eller fællesskabsregistret, hvis det erhvervende register føres i henhold til artikel 63a) har modtaget bekræftelse på, at det har ajourført sine registeroplysninger i overensstemmelse med det igangsættende registers forslag.

Artikel 63g

Registre, der føres i henhold til artikel 63a: Autentificering

Registre, der føres i overensstemmelse med artikel 63a, autentificeres over for klimakonventionens uafhængige transaktionsjournal via fællesskabsregistret ved anvendelse af de digitale certifikater, der er udstedt af klimakonventionens sekretariat eller af et heraf udpeget organ.

Indtil kommunikationsforbindelsen mellem Fællesskabets uafhængige transaktionsjournal og klimakonventionens uafhængige transaktionsjournal er oprettet, autentificeres de imidlertid over for Fællesskabets uafhængige transaktionsjournal via fællesskabsregistret med anvendelse af digitale certifikater og brugernavne og passwords som anført i bilag XV. Kommissionen eller et af denne udpeget organ fungerer som certificeringsmyndighed for alle digitale certifikater og uddeler brugernavne og passwords.

Artikel 63h

Særlige bestemmelser, der vedrører visse forpligtelser for administratorer af registre, der føres i henhold til artikel 63a

For administratorer af registre, der føres i henhold til artikel 63a, udføres de i artikel 71 og 72, stk. 2 og 3, nævnte forpligtelser af fællesskabsregistrets administrator.

Artikel 63i

Registre, der føres i henhold til artikel 63a: Konti

1. Registre, der føres i henhold til artikel 63a, skal mindst indeholde to partskonti oprettet i medfør af artikel 12.

2. Kvoter med en oprindelig enhedstype på 1 optræder kun på en enkelt af partskontiene, og kun den partskonto, der har kvoter med en oprindelig enhedstype på 1, har tilladelse til at deltage i eksterne overførsler mellem registre, der føres i henhold til artikel 63a, og andre registre. Partskonti, der indeholder kvoter med en oprindelig enhedstype på 1, anvendes ikke til andre transaktioner end eksterne overførsler mellem registre, der føres i henhold til artikel 63a, og andre registre og indeholder alene typer med en oprindelig enhedstype på 1.

3. Driftslederkonti, der er oprettet i medfør af artikel 11, stk. 2, må ved afslutningen af processen ikke indeholde kvoter med en oprindelig enhedstype på 1. Personkonti i registre, der føres i henhold til artikel 63a, kan ikke deltage i eksterne overførsler mellem registre, der føres i henhold til artikel 63a, og andre registre.

Artikel 63j

Registre, der føres i henhold til artikel 63a: National tildelingstabel for 2008-2012 og hver efterfølgende femårsperiode

Efter at der er foretaget korrigeringer af den nationale tildelingstabel i medfør af artikel 44, stk. 2, efter udstedelsen af kvoter i medfør af artikel 45, hvilket nedsætter den samlede mængde for kvoter udstedt i medfør af artikel 45 for perioden 2008-2012 eller følgende femårsperioder, overfører registre, der føres i henhold til artikel 63a, det antal kvoter, som den kompetente myndighed angiver, fra den beholdningskonto, jf. artikel 11, stk. 1 og 2, og artikel 63i, som kvoterne står på, til annulleringskontoen for den relevante periode.

Artikel 63k

Registre, der føres i henhold til artikel 63a: Kvoteudstedelse

Når den nationale tildelingstabel er indført i Fællesskabets uafhængige transaktionsjournal, udsteder administratoren af et register, der føres i henhold til artikel 63a, senest den 28. februar det første år af perioden 2008-2012 og den 28. februar det første år af hver efterfølgende femårsperiode — jf. dog artikel 44, stk. 2 — den samlede mængde kvoter som fastsat i den nationale tildelingstabel til partskontoen.

Ved udstedelsen af sådanne kvoter tildeler registeradministratoren en entydig enhedsidentifikationskode for hver af disse kvoter, som omfatter de elementer, der er anført i bilag VI, og som følge heraf bliver den oprindelige enhedstype 0 og den supplerende enhedstype 4.

Kvoterne udstedes efter processen for udstedelse af kvoter (registre, der er omhandlet i artikel 63a) som fastsat i bilag IX.

Artikel 63l

Registre, der føres i henhold til artikel 63a: Overførsler af kvoter mellem driftslederkonti i registre, der føres i henhold til artikel 63a, og andre registre

1. Registre, der føres i henhold til artikel 63a, udfører på anmodning fra en kontohaver enhver overførsel af kvoter med en oprindelig enhedstype på 0 og en supplerende enhedstype på 4 mellem konti:

a) inden for det samme register efter processen for intern overførsel, jf. bilag IX

b) mellem to registre, der føres i henhold til artikel 63a, efter processen for »overførsel mellem to registre, der er omhandlet i artikel 63a«, jf. bilag IX

c) mellem et register, der føres i henhold til artikel 63a, og andre registre efter processen for ekstern overførsel (mellem et register, der føres i henhold til artikel 63a, og andre registre), jf. bilag IX. Indehavere af personkonti kan ikke anmode om en overførsel af kvoter med en oprindelig enhedstype på 0 og en supplerende enhedstype på 4, til registre, der ikke føres i henhold til artikel 63a. Fællesskabets uafhængige transaktionsjournal blokerer transaktioner, der ville resultere i overførsler af kvoter med en oprindelig enhedstype på 0 og en supplerende enhedstype på 4 til registre, der ikke føres i henhold til artikel 63a.

Artikel 63m

Registre, der føres i henhold til artikel 63a: Annullering i medfør af artikel 58 eller artikel 62

Når administratoren for et register, der føres i henhold til artikel 63a, udfører en annullering eller en tilbagetrækning i medfør af artikel 58 eller en frivillig annullering i medfør af artikel 62, udfører denne annulleringen ved at overføre kvoter som påkrævet i henhold til artikel 58 eller 62 til fællesskabsregistrets annulleringskonto eller tilbagetrækningskonto.

Artikel 63n

Registre, der føres i henhold til artikel 63a: Annullering og tilbagetrækning af returnerede kvoter og CER'er for perioden 2008-2012 og efterfølgende perioder

1. Den 30. juni 2009 og den 30. juni i hvert år derefter annullerer administratoren af et register, der føres i henhold til artikel 63a, et antal kvoter og CER'er på partskontoen i medfør af artikel 52 og 53.

Det antal kvoter og CER'er, der annulleres, svarer til det samlede antal returnerede kvoter indført i tabellen over returnerede kvoter fra den 1. januar i det første år af den pågældende periode til den 31. maj i det efterfølgende år og fra den 1. juni i det foregående år til den 31. maj i hvert af de efterfølgende år.

2. Annulleringen foretages ved at overføre kvoter og CER'er, dog ikke CER'er, der skyldes projekter som omhandlet i artikel 11a, stk. 3, i direktiv 2003/87/EF, fra partskontoen til fællesskabsregistrets tilbagetrækningskonto for den pågældende periode efter processen for tilbagetrækning (registre som nævnt i artikel 63a), jf. bilag IX.

Artikel 63o

Registre, der føres i henhold til artikel 63a: Annullering og erstatning af kvoter udstedt for perioden 2005-2007

1. Administratoren for et register, der føres i henhold til artikel 63a, annullerer og, hvis den kompetente myndighed giver anvisning derom, erstatter den 1. maj 2008 kvoter, der står i administratorens register, efter processen for annullering og erstatning af kvoter, jf. bilag IX, på følgende måde:

a) Der overføres lige så mange kvoter som det antal kvoter, der er udstedt for perioden 2005-2007, minus det antal kvoter, der siden den 30. juni året før er returneret i medfør af artikel 52 og 54, fra de i artikel 11, stk. 2, og artikel 63i omhandlede beholdningskonti til fællesskabsregistret for perioden 2005-2007.

b) Hvis den kompetente myndighed giver anvisning derom, udstedes der et antal erstatningskvoter, som specificeres af den kompetente myndighed, ved udstedelse af et tilsvarende antal kvoter for perioden 2008-2012, og hver kvote gives en entydig identifikationskode, som omfatter de elementer, der er anført i bilag VI.

c) Eventuelle erstatningskvoter som omhandlet i litra b) overføres fra partskontoen til de af den kompetente myndighed anviste driftsleder- og personkonti, hvorfra kvoterne blev overført i medfør af litra a).

Artikel 63p

Registre, der føres i henhold til artikel 63a: Annullering og erstatning af kvoter udstedt for perioden 2008-2012 og efterfølgende perioder

1. Administratoren for et register, der føres i henhold til artikel 63a, annullerer og erstatter den 1. maj 2013 og den 1. maj i det første år af hver efterfølgende femårsperiode kvoter, der står i administratorens register, efter processen for annullering og erstatning af kvoter, jf. bilag IX, på følgende måde:

a) Der overføres lige så mange kvoter som det antal kvoter, der er udstedt for den foregående femårsperiode, minus det antal kvoter, der siden den 31. maj året før er returneret i medfør af artikel 52, fra de i artikel 11, stk. 2, og artikel 63i omhandlede beholdningskonti til fællesskabsregistrets annulleringskonto for den pågældende periode.

b) Der udstedes et tilsvarende antal erstatningskvoter med en supplerende typeenhed på 4 for den indeværende periode til partskontoen, og hver af disse kvoter tildeles en entydig identifikationskode, som omfatter de elementer, der er anført i bilag VI.

c) Der overføres lige så mange af de kvoter, der er udstedt efter litra b) for den indeværende periode, fra partskontoen til hver driftsleder- og personkonto, hvorfra der er overført kvoter efter litra a), som antallet af kvoter, der er overført fra disse konti efter litra a).

▼B







KAPITEL VI

SIKKERHEDSSTANDARDER, AUTENTIFICERING OG ADGANGSRET

Artikel 64

Sikkerhedsstandarder

1. Alle registrene opfylder sikkerhedsstandarderne i bilag XV.

2. Fællesskabets uafhængige transaktionsjournal opfylder sikkerhedsstandarderne i bilag XV.

Artikel 65

Autentificering

Medlemsstaterne og Fællesskabet anvender de digitale certifikater, der er udstedt af klimakonventionens sekretariat eller af et heraf udpeget organ, til at autentificere deres registre og Fællesskabets uafhængige transaktionsjournal over for klimakonventionens uafhængige transaktionsjournal.

Fra den 1. januar 2005 indtil kommunikationsforbindelsen mellem Fællesskabets uafhængige transaktionsjournal og klimakonventionens uafhængige transaktionsjournal er oprettet, autentificeres alle registre og Fællesskabets uafhængige transaktionsjournal imidlertid med anvendelse af digitale certifikater og brugernavne og passwords som anført i bilag XV. Kommissionen eller et af denne udpeget organ fungerer som certificeringsmyndighed for alle digitale certifikater og uddeler brugernavne og passwords.

Artikel 66

Registeradgang

1. En bemyndiget repræsentant har kun adgang til de konti i et register, som bemyndigelsen omfatter, eller kan kun anmode om igangsætning af processer, som bemyndigelsen omfatter, jf. artikel 23. Adgangen gives eller anmodningerne fremsættes via et sikkert område på det pågældende registers websted.

Registeradministratoren tildeler hver bemyndiget repræsentant et brugernavn og password, der giver adgang til konti eller processer på de niveau, som bemyndigelsen omfatter. Registeradministratorerne kan stille yderligere sikkerhedskrav, forudsat at de er forenelige med bestemmelserne i denne forordning.

2. Registeradministratoren kan gå ud fra, at en bruger, som har indlæst et brugernavn med tilhørende password, er den bemyndigede repræsentant, som er registreret under det pågældende brugernavn og password, medmindre den bemyndigede repræsentant meddeler registeradministratoren, at hans password ikke længere er sikkert og anmoder om at få det erstattet. Registeradministratoren udsteder omgående nye passwords.

3. Registeradministratoren sørger for, at der er adgang til registerwebstedets sikre område for computere, der er udstyret med en gængs internetbrowser. Kommunikation mellem de bemyndigede repræsentanter og registerwebstedets sikre område krypteres i overensstemmelse med sikkerhedsstandarderne i bilag XV.

4. Registeradministratoren tager de nødvendige skridt til, at ubehørig adgang til registerwebstedets sikre område ikke finder sted.

Artikel 67

Suspension af adgangsret til konti

1. Den centrale administrator og hver registeradministrator kan kun suspendere en bemyndiget repræsentants password til konti eller processer, som denne ellers ville have adgang til, hvis et af følgende forhold gør sig gældende, eller hvis den pågældende administrator har rimelig grund til at tro, at det gør sig gældende:

a) Den bemyndigede repræsentant har forsøgt at skaffe sig adgang til konti eller processer, som ikke er omfattet af hans bemyndigelse.

b) Den bemyndigede repræsentant har gentagne gange forsøgt at skaffe sig adgang til en konto eller en proces med en forkert kombination af brugernavn og password.

c) Den bemyndigede repræsentant har forsøgt eller er i færd med at forsøge at underminere registerets eller registersystemets sikkerhed.

2. Er adgangsretten til en driftslederkonto blevet suspenderet efter stk. 1 eller efter artikel 69 mellem den 28. april og den 30. april i et år fra og med 2006, returnerer registeradministratoren, på anmodning af kontohaveren og efter at have fået forelagt dokumentation for dennes bemyndigede repræsentants identitet, det af kontohaveren specificerede antal kvoter og bruger det af kontohaveren specificerede antal CER’er og ERU’er efter processen for returnering af kvoter i artikel 52 og 53 og bilag IX.







KAPITEL VII

OPLYSNINGERNES TILGÆNGELIGHED OG PÅLIDELIGHED

Artikel 68

Registrenes og Fællesskabets uafhængige transaktionsjournals tilgængelighed og pålidelighed

Den centrale administrator og hver enkelt registeradministrator tager alle rimelige skridt til at sikre:

a) at registret er tilgængeligt for kontohaverne 24 timer i døgnet alle ugens dage, og at kommunikationsforbindelsen mellem registret og Fællesskabets uafhængige transaktionsjournal holdes åben 24 timer i døgnet alle ugens dage til sikring af backup-hardware og -software, hvis den primære hardware og software svigter;

b) at registret og Fællesskabets uafhængige transaktionsjournal svarer hurtigt på anmodninger fra kontohaverne.

De sørger for, at registret og Fællesskabets uafhængige transaktionsjournal indeholder robuste systemer og procedurer til databeskyttelse og til hurtig retablering af alle data og operationer i katastrofetilfælde.

De sørger for, at driftsafbrydelser i registret og i Fællesskabets uafhængige transaktionsjournal begrænses til et minimum.

Artikel 69

Suspension af adgangsret

Den centrale administrator kan suspendere adgangen til Fællesskabets uafhængige transaktionsjournal, og en registeradministrator kan suspendere adgangen til sit register i tilfælde af et sikkerhedsbrud i Fællesskabets uafhængige transaktionsjournal eller i et register, som truer Fællesskabets uafhængige transaktionsjournals eller det pågældende regist